Na Trnavskom mýte budú do marca obmedzenia

Pri rekonštrukcii podchodu našli v jeho útrobách štyri občianske preukazy a dva pasy.

NOVÉ MESTO. Cez Trnavské mýto sa od decembra nebude dať prejsť tak ako doteraz. Rekonštrukcia podchodu totiž naberá na obrátkach a Bratislavčania sa preto musia pripraviť na nové obmedzenia. Peších čakajú obchádzky a vodiči budú musieť byť opatrnejší, pretože časť z 30-tisíc ľudí, ktorí denne prejdú podchodom, sa zrazu ocitne na povrchu. „Dočasné obmedzenia sú naplánované do marca 2018,“ povedal bratislavský primátor Ivo Nesrovnal. Celá rekonštrukcia má trvať do leta. Zatiaľ čo doteraz mohli Bratislavčania prechádzať celým podchodom aj napriek tomu, že robotníci ho už začali prestavovať, od decembra sa do neho nedostanú zo všetkých vstupov. Zo siedmich zavrú dva. Ako prvé totiž zrekonštrujú električkové nástupište pre linky 8, 9 a 17 smerujúce do Ružinova a vstup do podchodu od Novej Tržnice. Pre cestujúcich to znamená, že sa do svojho cieľa dostanú alternatívnymi trasami. Tí, ktorí sa budú chcieť dostať spred Novej tržnice napríklad na električkové nástupištia na Trnavskom mýte, budú musieť prejsť Šancovou ulicou k priechodu pre chodcov smerom na Kukučínovu ulicu. Keď prejdú na druhú stranu cesty, po chodníku sa dostanú k vstupu do podchodu pred Istropolisom, ktorý bude otvorený. Druhou možnosťou je od Novej Ttržnice prejsť k budove bývalej Konskej železnice, prejsť cez priechod pre chodcov na druhú stranu cesty a po chodníku sa vrátiť naspäť k električkovým nástupištiam, ku ktorým sa dá dostať cez ďalší priechod pre chodcov pri autobusovej zastávke a Levickej ulici. Čo sa týka nástupišťa pre električky smerujúce do Ružinova, cestujúci naň nebudú môcť vôjsť z podzemia. Obchádzková trasa k nemu a z neho bude viesť náhradným priechodom od vedľajšieho nástupišťa s funkčným vstupom, na ktorom stoja električky číslo 2 a 4 pokračujúce po Vajnorskej ulici. Rekonštrukcia vstupu do pochodu na nástupišti pre električky do Ružinova sa ich premávky nijak nedotkne. Zastávka bude fungovať ako aj doteraz. „Obmedzenia sú potrebné najmä z hľadiska bezpečnosti chodov, používateľov podchodu a stavebných pracovníkov,“ povedal Slavomír Jankovič, obchodný riaditeľ spoločnosti Immocap Group, ktorá podchod rekošntruuje. Každý vchod do podchodu sa bude rekonštruovať samostatne. Individuálne sa budú kolaudovať, a teda aj postupne otvárať pre verejnosť. Podchod majú opraviť za deväť mesiacov, čiže Bratislavčania by sa mohli vynovenými priestormi prechádzať v lete 2018. Po vyše štyridsiatich rokoch by tak mal byť opäť dôstojným dopravným uzlom v hlavnom meste. Policajti budú podľa náčelníka mestskej polície Ivana Lechnera na Trnavskom mýte počas modernizácie podchodu kontrolovať dodržiavanie pravidiel cestnej premávky. „Keby sa nepristúpilo k obchádzkam tak, ako sú navrhnuté, došlo by na tomto významnom dopravnom uzle ku kolapsu,“ povedal Lechner. Dopravný podnik spolu s mestom a stavebníkom plánuje cestujúcich o obmedzeniach informovať tabuľami na Trnavskom mýte, oznamami vo vozidlách dopravcu, inzerciou v médiách či na sociálnych sieťach. Všetky informácie o rekonštrukcii podchodu sa dajú sledovať aj na webovej stránke www.trnavskemyto.sk. „Všetci vieme, že si radi cesty skracujeme, ale treba byť opatrní a dbať na bezpečnosť,“ povedal Marián Áč, riaditeľ úseku generálneho riaditeľa Dopravného podniku Bratislava. Keďže Trnavským mýtom denne prejdú desaťtisíce chodcov aj áut a autobusov, firma Immocap Group upozorňuje veľké spoločnosti v okolí, aby sa na situáciu pripravili. „Sme dohodnutí aj s neďalekou školou na Metodovej, že prídeme na študentov apelovať, aby dbali na svoju bezpečnosť a vysvetlíme im, aké obmedzenia ich na Trnavskom mýte aktuálne čakajú,“ povedal Jankovič. Spoločnosť Immocap Group začala s rekonštrukciou podchodu v polovici októbra. Doteraz v ňom najmä demontovala obklady stien a stropov, dlažbu a začala s opravou technologického zázemia podchodu, odkiaľ sa riadi. Keďže podchod od svojej výstavby v 70. rokoch minulého storočia neprešiel významnou opravou, stavebník nevedel, na čo všetko môže pri rekonštrukcii natrafiť. „Pod eskalátormi sme našli zatopené priestory, ako tam stekala dažďová voda. Žiadne archeologické objavy sme nenašli, ale zaujímavosťou sú aj štyri občianske preukazy a dva pasy,“ povedal Jankovič. Majiteľom museli podľa neho padnúť do útrob podchodu cez škáry v eskalátoroch. Hlavné mesto zatiaľ pracovalo na povrchu podchodu. Pri vstupoch smerom k nákupnému stredisku Central a na opačnej strane medzi Vajnorskou a Trnavskou robotníci odstránili na chodníkoch starý poškodený asfalt a vymenia ho za nový. Rovnako každý vstup do podchodu dostane aj nový prístrešok. Aj keď podchod zmodernizuje primárne firma Immocap Group, do opráv značne investuje aj hlavné mesto. To sa postará najmä o to, aby bol priestor bezbariérový. Zabezpečí preto nové eskalátory a výťahy. Do opráv plánuje vložiť 1,2 milióna eur. Donedávna sa o podchod staral magistrát, ale tým, že našiel investora na jeho obnovu a spoločnosť Immocap Group do jeho opravy investuje 2,5 milióna eur, dostane ho od mesta do prenájmu na 15 rokov. Za symbolické euro ročne s možnosťou opcie na ďalších päť rokov. Okrem nových podláh, stien, elektroinštalácie, nástupíšť, lavičiek, informačných tabúľ či smetných košov zabezpečí Immocap Group vo vynovenom podchode aj približne dvadsať prevádzok. Chýbať medzi nimi nebudú napríklad potraviny, drogéria, lekáreň, kvetinárstvo, kaderníctvo, trafika či reštaurácie a kaviarne. Samozrejmosťou sú aj verejné toalety. Tie budú spoplatnené. „V súčasnosti máme podpísané zmluvy s približne 60 percentami prevádzok,“ povedal Jankovič. Obchodníkov zatiaľ konkretizovať nechcel. Zrekonštruovaný podchod bude po obnove nonstop strážený, aby ho nezničili vandali. Okrem kamier bude v podchode aj strážna služba. Dôležitý dopravný uzol na Trnavskom mýte, ktorý roky chátral, sa nachádza na rozhraní mestských častí Nové Mesto a Ružinov. Viacerí aktivisti sa naň v minulosti nemohli pozerať, a tak sa rozhodli skrášliť ho na vlastnú päsť. Najprv si ho v roku 2011 pred svetovými majstrovstvami v hokeji zobrali do parády sprejeri. Tí na jeho stenách namaľovali grafity s hokejovou tematikou. O dva roky neskôr, keď sa do neďalekej novej kancelárskej budovy presťahoval mobilný operátor Orange, polepil v rámci kampane steny podchodu fotografiami usmievajúcich sa ľudí. Trikrát organizovala čistenie podchodu aj novomestská radnica a občianska iniciatíva Zelená hliadka napríklad osadila pred vstupmi do podchodov odpadkové koše, o ktoré sa stará dodnes. Ani jeden z nových výzorov podchodu v ňom však dlho nevydržal. Vandali a bezdomovci vysedávajúci v priestoroch podchodu pokusy o skrášlenie priestoru totiž rýchlo zničili.


Líbyjské úrady oslobodili 14 unesených Tunisanov

Ozbrojenci žiadali prepustenie uväzneného Líbyjčana.

TUNIS. Líbyjské úrady pomohli v nedeľu oslobodiť 14 Tunisanov, ktorých vo štvrtok uniesli ozbrojenci neďaleko hlavného mesta Líbye Tripolis. Informovala o tom agentúra AP s odvolaním sa na zdroje tuniskej vlády. Tuniské ministerstvo zahraničných vecí v nedeľu vo vyhlásení oznámilo, že rukojemníkov zajali militanti vo štvrtok v meste Záwíja v severozápadnej časti krajiny a žiadali prepustenie uväzneného Líbyjčana. Tuniský minister zahraničných vecí sa telefonicky poďakoval svojmu líbyjskému rezortnému kolegovi a líbyjskej vláde národnej jednoty za pomoc. Líbya sa zmieta v chaose od roku 2011, keď v povstaní prišiel o život dlhoročný diktátor Muammar Kaddáfí. Medzinárodne uznávaná vláda so sídlom v Tripolise vedená premiérom Fájizom Sarrádžom je slabá a nemá pod kontrolou rozsiahle časti krajiny. Jej autoritu spochybňuje poľný maršal Chalífa Haftar, ktorý ovláda východ krajiny.


Mercedes-Benz investuje miliardu dolárov do výroby elektrických áut v USA

Automobilka oznámila, že tým vytvorí 600 pracovných miest.

FRANKFURT. Nemecká automobilka Mercedes-Benz oznámila, že investuje 1 miliardu dolárov do výroby elektrických automobilov v USA v závode Tuscaloosa v štáte Alabama a zároveň tam vybuduje továreň na batérie. Automobilka ďalej uviedla, že tým vytvorí 600 pracovných miest. Odštartovanie výroby elektrických vozidiel SUV pod značkou Mercedes EQ v závode v Alabame plánuje začiatkom budúceho desaťročia."Pridaním elektrických vozidiel SUV budeme poskytovať náročným vodičom novú vysokokvalitnú automobilovú alternatívu," uviedol Mercedes vo vyhlásení. V závode Mercedes-Benz U.S. International v Alabame nemecká automobilka montuje vozidlá SUV GLS, GLE a GLE Coupe pre globálny trh a sedan C-Class pre severoamerický trh. Nemecký výrobca áut tam zamestnáva 3 700 ľudí.


Manchester City je opäť lídrom. Hráčom nevidím do hláv, hneval sa tréner súpera

Domáci prehrali gólmi z nadstaveného času.

LIVERPOOL. Prvýkrát od 15. decembra 2018 sa ocitli futbalisti Manchestru City na čele anglickej Premier League. Obhajca trofeje zdolal v stredajšej predohrávke 27. kola Everton na jeho trávniku 2:0 a o skóre sa ocitol pred FC Liverpool. Aj keď futbalisti z mesta Beatles zatiaľ majú zápas k dobru. "Pred mesiacom sme išli do zápasu proti Liverpoolu s 10-bodovým mankom. Ešte pred pár dňami nám hrozilo, že náš odstup bude stále sedem bodov, ale teraz sme na čele ligovej súťaže," tešil sa tréner Pep Guardiola. "Táto realita je pre nás všetkých zároveň veľká lekcia. Nabáda nás k tomu, aby sme sa nikdy nevzdávali a snažili sa o víťazstvo v každom zápase. Lebo okolnosti sa môžu zmeniť zo dňa na deň. Taký je futbalový život," doplnil. Jeho zverenci predviedli v stredu večer v Goodison Parku v prvom polčase lekciu z efektivity. Ich prvá strela na bránku sa v nadstavenom čase prvého polčasu skončila gólom hlavou v podaní francúzskeho obrancu Aymerica Laporta. Everton vtedy už po dvanásty raz v tejto sezóne Premier League inkasoval v nadstavenom čase a celkovo po osemnásty raz vo všetkých súťažiach. To je najhoršie vysvedčenie spomedzi všetkých tímov v najvyššej súťaži v Anglicku. Aj druhý gól strelili hostia v nadstavenom čase, ale druhého polčasu. V 97. minúte sa presadil Brazílčan Gabriel Jesus. "V našom výkone bolo dosť pozitív. Ukázali sme, ako chceme hrať, ale ešte to neprinieslo želaný výsledok. Inkasovať góly v 47. a 97. minúte je obzvlášť frustrujúce," uviedol domáci kouč Marco Silva. "Už ani nechcem o tom hovoriť, prečo dostávame tieto góly. Niečo hráčom poviem, ale do hláv im nevidím. Musíme ešte viac na tom popracovať," dodal. Jeho tím po predohrávke 27. kola je v tabuľke na deviatom mieste. Futbalisti Manchestru City najbližšie v nedeľu hostia v šlágri hráčov Chelsea. Ak chcú hráči City zostať na čele Premier League, musia bodovať pri predpoklade, že Liverpool deň predtým zdolá doma Bournemouth. "Ak získame všetky body aj z tohto zápasu, bude to ďalší veľký krok vpred. Chelsea je výnimočné mužstvo, ktoré má na rozdiel od nás sedem dní na prípravu na tento zápas," doplnil Guardiola.


V CERNe overujú rozpad častíc, na ktorých postavili štandardný model

BRATISLAVA. Už štyri roky beží v Európskej organizácii pre jadrový výskum (CERN) dôležitý experiment, ktorý overuje štandardný model časticovej fyziky. Model presne predpovedá určité veľmi vzácne javy. No stačila by malá odchýlka od modelu a pozorovania javov by mohli naznačovať celkom nové častice či doteraz nevidené úkazy. Vedci teraz oznámili, že v experimente s názvom NA62 zaznamenali dva vzácne javy - pozorovali rozpad častíc zvaných kaóny. Jestvuje šanca, že výsledky buď potvrdia štandardný model alebo naznačia existenciu celkom novej fyziky. Zistenia predstavili na nedávnej Medzinárodnej konferencii o kaónovej fyzike. Štandardný model predstavuje súbor poznatkov o známych elementárnych časticiach a troch zo štyroch základných síl. Ide o veľmi dobrú teóriu, ktorá vysvetľuje mnohé javy. Predpovedá napríklad, že šanca na rozpad pozitívne nabitých kaónov - častíc, ktoré zohrali dôležitú úlohu pri zostavovaní viacerých základov štandardného modelu - je približne jedna k desiatim miliardám. Kaóny sa rozpadajú na ďalšie častice - na pozivítne nabité pióny a pár neutrína s antineutrínom. Vedci minulý rok zachytili jeden takýto rozpad a teraz ďalšie dva. Po spojení výsledkov zistili, že doterajšie pozorovania sedia so štandardným modelom. Vedci však budú potrebovať ďalšie príklady rozpadu kaónov, aby si boli istí. Ak by vedci v experimentoch narazili na nezrovnalosti, mohlo by to znamenať, že pozorovania odhalili novú fyziku. "Tento rozpad kaónov sa nazýva zlatý kanál, pretože ide o ultravzácny jav, ktorý štandardný model veľmi presne predpovedá," vysvetľuje v tlačovej správe fyzička a hovorkyňa experimentu Cristina Lazzeroniová. "Veľmi ťažko sa zachytáva a pre vedcov hľadajúcich novú fyziku je sľubný." Dôvod, prečo sa vedci o výsledky zaujímajú, je jednoduchý. Aj keď štandardný model veľmi dobre vysvetľuje mnohé veci o vesmíre, stále je niekoľko javov, na ktoré je krátky. Nedokáže napríklad vysvetliť štvrtú silu - gravitáciu, podstatu tmavej hmoty či zrýchlené rozpínanie vesmíru. Preto si vedci myslia, že nejde o konečnú teóriu. Nová fyzika za štandardným modelom by mohla tieto fenomény vysvetliť.


Šestnástu etapu po dráme vyhral Matthews a výrazne znížil stratu na Kittela

Austrálčan sa presadil v súboji s Edvaldom Boassonom Hagenom a Johnom Degenkolbom.

(Le Puy-en-Velay - Romans-sur-Isére, 165 km) Poradie po 16. etape:  LE PUY-EN-VELAY. Austrálsky cyklista Michael Matthews z tímu Sunweb sa stal víťazom šestnástej etapy Tour de France 2017. Tá štartovala v Le-Puy-en-Velay a končila v Romans-sur-Isére. Merala 165 kilometrov. Utorňajšia etapa mala v prvej polovici zvlnený charakter, ale technický záver na rovine patril šprintérom - nie však tým tradičným. Druhý skončil Nór Edvald Boasson Hagen (Dimension Data) a tretí Nemec John Degenkolb (Trek Segafredo). V záverečných kilometroch odpadli z čelnej skupiny Daniel Martin i Alberto Contador, ktorí prišli do cieľa s veľkou stratou. Víťazný Matthews si pripísal druhý etapový triumf na tohtoročnej Tour. Predtým zvíťazil v sobotňajšej 14. etape v klasikárskom dojazde v Rodez. Zároveň významne znížil náskok Marcela Kittela na čele bodovacej súťaže. Nemec vedie už len o 29 bodov. "Získať ďalšie víťazstvo na rovnakej Tour je niečo výnimočné. Obvykle dokážem vyhrať na takomto podujatí jednu etapu. Myslím si, že si to uvedomím až nasledujúci deň," povedal Matthews v prenose Eurosportu. "Snažil som sa ísť do úniku, ale Quick-Step všetko pokryl. Potom som zistil, že Kittel začína mať problémy a keď zaostával o minútu, rozhodli sme sa, že pôjdeme naplno." "Dnes som sa celý deň cítil dobre a v závere som mal nohy. Pripísal som si ďalšie dôležité body do súťaže o zelený dres." V žltom tričku jazdiaci Brit Chris Froome z tímu Sky si podľa predpokladov udržal náskok osemnástich sekúnd pred Talianom Fabiom Aruom (Astana) či 23 sekúnd pred Francúzom Romainom Bardetom /AG2R La Mondiale). Po dni voľna sa na štart 16. etapy postavilo 174 jazdcov. Chýbal medzi nimi Belgičan Philippe Gilbert (Quick-Step Floors). Jeden z najlepších klasikárov tohtoročnej cyklistickej jari musel predčasne porúčať pre vírusové črevné ochorenie. "Smutná správa. Philippe Gilbert nenastúpi dnes na štart pre vírusovú gastroenteritídu. Želáme mu skoré uzdravenie a rýchly návrat do súťažného diania," informoval tím Quick-Step Floors na sociálnej sieti.


Konžskí militanti odťali hlavu 42 policajtom

Milície Kamwinu Nsapua bojujú proti bezpečnostným silám od augusta, keď polícia zabila ich vodcu.

KINSHASA. Povstalci v Konžskej demokratickej republike (KDR) odťali hlavu 42 policajtom, ktorých napadli v piatok na území provincie Kasai-Central. Informoval o tom v nedeľu predseda provinčného zastupiteľstva Francois Kalamba. Príslušníci militantnej skupiny nazývanej podľa jej vodcu Kamwinu Nsapua zaútočili na policajtov medzi mestami Tshikapa a Kananga, nachádzajúcimi sa v oblasti, ktorú zasiahla v posledných mesiacoch vlna krvavého násilia. Kalamba uviedol, že militanti šiestich policajtov prepustili, pretože hovorili miestnym jazykom Tshiluba. Milície Kamwinu Nsapua bojujú proti bezpečnostným silám KDR od augusta, keď polícia zabila ich vodcu. Násilie si odvtedy vyžiadalo približne 400 mŕtvych, pričom Organizácia Spojených národov a ľudskoprávne skupiny varujú armádu pred používaním neprimeranej sily.


Na detskej oslave v USA postrelili siedmich dospelých

BRATISLAVA. Na detskej oslave v americkom Marylande páchateľ postrelil sedem dospelých ľudí. Zástupca polície z Prince George's County Nicholas Clayton pre agentúru Associated Press uviedol, že prípad sa stal v sobotu večer. Šéf tamojšej polície Hank Stawinski na tlačovej konferencii vyhlásil, že na párty pre dvojročné dieťa bolo približne dvanásť ľudí, do ktorých začal páchateľ strieľať. Traja postrelení sú v kritickom stave, no lekári očakávajú, že prežijú. Všetkých sedem zranených je vo veku od 18 do 20 rokov. Informácie o podozrivom, ktorý je stále na úteku, zatiaľ nezverejnili. Streľbe však údajne predchádzala hádka.


Turci zatkli stovky aktivistov, ktorí obhajovali Kurdov v Sýrii

Zatýkanie kritizovala medzinárodná organizácia Reportéri bez hraníc, podľa ktorej ide o hon na čarodejnice.

ANKARA. Turecké úrady zadržali 311 podozrivých, ktorí sa zapojili do šírenia "teroristickej propagandy" prostredníctvom príspevkov v sociálnych médiách, uviedla v pondelok agentúra AP. Zadržaní sú podozriví zo zverejňovania príspevkov vyjadrujúcich kritický postoj voči prebiehajúcej tureckej vojenskej ofenzíve v kurdskej enkláve Afrín ležiacej v severnej Sýrii. Podľa pondelňajšieho vyhlásenia ministerstva vnútra podozrivých, obvinených z podporovania sýrskych kurdských milícií, zadržali v uplynulom týždni. V citovanom stanovisku vlády sa viac detailov neuvádza, dodala AP. Zatýkanie kritizovala medzinárodná organizácia Reportéri bez hraníc (RSF) so sídlom v Paríži, pričom obvinila Ankaru z "honby na čarodejnice zameranej proti svojim kritikom". Turecké ozbrojené sily a spojenecká Slobodná sýrska armáda (FSA) spustili ofenzívu proti Kurdom v enkláve Afrín na severe Sýrie v sobotu 20. januára. Ankara nazvala túto operáciu Olivová ratolesť a v sedem rokov zúriacej sýrskej občianskej vojne ňou otvorila nový front. Afrín kontrolujú kurdské milície, známe ako Oddiely ľudovej sebaobrany (YPG), ktoré sú však zároveň spojencami USA v boji proti teroristickej organizácii Islamský štát (IS). Ankara označuje YPG za teroristickú organizáciu napojenú na zakázanú Stranu kurdských pracujúcich (PKK) v Turecku, ktorá tam bojuje za väčšiu autonómiu.


Trump kritizuje kryptomeny a požaduje tvrdú reguláciu

WASHINGTON. Americký prezident Donald Trump sa v piatok jasne vyjadril k téme digitálnych mien, ako sú Facebook Libra či Bitcoin. Podľa jeho najnovšieho príspevku na sieti Twitter, ak sa budú chcieť Facebook alebo iné spoločnosti stať bankami, budú potrebovať príslušné koncesie a musia sa podrobiť rovnakým pravidlám ako každá národná či medzinárodná banka. Podľa agentúry DPA tesne predtým sa Trump stretol s poprednými blogermi a aktivistami na "samite na sociálnych médiách", ku ktorému však neboli pozvaní Twitter ani Facebook. "Nie som fanúšikom bitcoinu ani ostatných kryptomien," píše Trump na svojom profile na Twitteri. Podľa neho nemajú žiadnu reálnu hodnotu a sú postavené na "riedkom vzduchu". Kryptomeny nepovažuje za peniaze a neregulované vklady môžu podporovať nelegálne aktivity, napríklad obchod s drogami. Jedinou skutočnou americkou menou je dolár, myslí si Trump. "Je silnejšia než kedykoľvek predtým, spoľahlivá a dôveryhodná zároveň. S odstupom ide o najdominantnejšiu menu sveta a tak to aj zostane. Je to americký dolár!" Vo svojom trojdielnom príspevku sa zameral nielen na Bitcoin, ale aj na kryptomenu Libra siete Facebook, ktorá na rozdiel od Bitcoinu je navrhnutá ako tzv. stabilná minca bez špekulatívnych výkyvov. "Kryptomena Libra od Facebooku bude mať slabšie renomé aj stabilitu," porovnáva Trump novú menu k doláru. Plány Facebooku na zavedenie Libry kritizovali špičkoví politici aj centrálne banky. Prezident Federálneho rezervného systému Jerome Powell, francúzsky minister financií Bruno Le Maire a guvernér Bank of England Mark Carney vystúpili s kritikou Libry a požadovali prísnu reguláciu.


V kampani je podľa Danka dôležité skombinovať návštevy regiónov so sociálnymi sieťami

Šéf parlamentu chce na jeseň minimalizovať zahraničné návštevy.

BRATISLAVA. V predvolebnej kampani je dôležité skombinovať návštevy regiónov s komunikáciou na sociálnych sieťach a v médiách. Myslí si to predseda parlamentu a predseda SNS Andrej Danko. „V roku 2016 pre mňa prišla facka, keď hnutie Borisa Kollára bez návštev v regióne, len z Facebooku získalo šesť percent a ja 8,6 percenta. Vidíme, kam speje moderná technológia. Dnes je dôležité skombinovať návštevy regiónov s digitálnym priestorom a komunikáciou," povedal Danko v rozhovore pre agentúru SITA.Skĺbiť návštevy v regiónoch s komunikáciou v digitálnom priestore je podľa Danka pri jeho funkcii predsedu Národnej rady SR ťažké. „Na jeseň minimalizujem zahraničné návštevy. Budem sa snažiť už aj teraz v lete komunikovať s ľuďmi v regiónoch. Všade však ísť nemôžete. Žiaľbohu, žijeme v dobe, keď môžete obehať všetky dediny, ale jedna mediálna špina môže všetku prácu a život za sekundu zničiť," dodal.Šéf parlamentu tvrdí, že ľudia v regióne si myslia o niektorých politikoch, ktorých poznajú z digitálneho priestoru, že sú iní ako v skutočnosti. „Myslia si, že sú milí, dobrí, ľudskí, pritom sú to egoistickí a karieristickí sebci. Ja som do Bratislavy prišiel z malého mesta a na tom si zakladám. Nikdy by som nechcel, aby ma toto celé zmenilo," uviedol Danko.


Trojica astronautov z ISS sa vrátila na Zem

Rus Alexander Misurkin a Američania Joe Acaba a Mark Vande Hei pristáli v ruskej vesmírnej lodi Sojuz v Kazachstan.

MYS CANAVERAL. Trojica astronautov sa vrátila z Medzinárodnej vesmírnej stanice (ISS) na Zem. Rus Alexander Misurkin a Američania Joe Acaba a Mark Vande Hei pristáli v ruskej vesmírnej lodi Sojuz v Kazachstane v stredu ráno, kde na nich čakalo mrazivé počasie. Zdravotníci ich po tom, ako vyšli von, zabalili do prikrývok a zmerali im pulz, aby sa uistili, že sú v poriadku. Na ISS prileteli vlani v septembri.Súčasnú posádku ISS tvoria Japonec Norišige Kanai, Rus Anton Škaplerov a Američan Scott Tingle. V stredu 21. marca odletia na Medzinárodnú vesmírnu stanicu Ricky Arnold, Drew Feustel a Oleg Artemjev.


Čína vracia úder Spojeným štátom, Peking zaútočil na americké bravčové mäso

Čína plánuje 25-percentnú daň z dovozu amerického bravčového mäsa, v hre sú aj nové clá na ďalšie americké výrobky.

PEKING. Čína vracia USA úder. Oznámila zavedenie nových ciel na americké výrobky, vrátane importu bravčového mäsa. Čína je najväčším výrobcom, spotrebiteľom aj dovozcom bravčového mäsa na svete. Peking plánuje 25-percentnú daň z dovozu tohto mäsa z USA, uviedlo v piatok čínske ministerstvo obchodu. Čínsky útok na americké bravčové prišiel len niekoľko hodín po tom, čo americký prezident Donald Trump nariadil clá na množstvo čínskych výrobkov. Zdroje oboznámené so situáciou už minulý mesiac varovali, že Čína skúma vplyv reštrikcií na import sóje z USA, ktorá sa používa na kŕmenie viac ako 400 miliónov ošípaných v ázijskej krajine. Analytici newyorskej investičnej banky Vertical Group uviedli, že americké bravčové mäso je "ľahký cieľ" pre Čínu. Vnútroštátne veľkoobchodné ceny bravčového mäsa v Čine klesli na najnižšiu úroveň od marca 2015 a ich zotavenie si vyžiada čas. Čína v piatok oznámila, že uvažuje o zavedení ciel na americké výrobky vo výške 3 miliárd dolárov (2,43 miliardy eur) v reakcii na nové clá pre produkty z tejto ázijskej krajiny, ktoré vo štvrtok (22.2.) zverejnil prezident Trump. Plány Pekingu v hodnote 3 miliárd dolárov ovplyvnia približne 2 percentá dovozu z USA do Číny. Ale clá Washingtonu ovplyvnia približne 10 percent čínskeho importu v hodnote 50 miliárd dolárov. Reštrikcie, ktoré plánuje Peking samotná Čína sotva zaregistruje. Dovoz bravčového mäsa z USA predstavoval v minulom roku iba 165.736 metrických ton, asi 13 percent celkového dovozu bravčového do Číny a 0,3 percenta jeho spotreby, ktorá dosahuje približne 55 miliónov ton ročne. Na dovoz ovocia, orechov, vína a etanolu z USA zavedie Peking clá vo výške 15 percent, čo spolu predstavuje približne 1 miliardu dolárov. A rovnaké sadzby zavedie Čína aj na import hliníkového odpadu a oceľových rúr. V dolárovom vyjadrení budú pravdepodobne najdôležitejšie obmedzenia na dovoz hliníka na recykláciu, ale vzhľadom na skutočnosť, že Čína sa pokúša zbaviť väčšiny dovozu neželezného odpadu, tak to zrejme len urýchli už prebiehajúci proces. Ďalšími väčšími kategóriami dovozu sú sója, autá a autodiely, lietadlá a integrované obvody. Hoci ide v dolároch o menšie sankcie ako zo strany USA, mieria na kľúčové odvetvia - poľnohospodárstvo a kovy, ktoré podporili obchodnú politiku prezidenta Donalda Trumpa. Aj štrukturálne je Čína v silnejšej pozícii s vývozom do USA (mobilné telefóny, odevy, počítače, hračky), ktoré sú oveľa dominantnejšie ako v prípade amerického importu do Číny a priamo zasiahnu vrecká amerických spotrebiteľov.


Sologomia: Trend, kde si ženy berú samy seba, aj Adriana Lima

Trend považujú niektorí za smutný, iní za čarovnú symboliku.

Sologomia je trend, ktorým sa vyberajú prevažne ženy. Ide o osoby, ktoré sa rozhodli sľúbiť vernosť sebe samým a zorganizovať pri tej príležitosti svadobný ceremoniál. Niektoré sa dokonca oblečú do bielych šiat, pozvú na obrad rodinu a blízkych a navlečú si prsteň. Má ísť o symbolický sľub vernosti k svojmu vnútru a ideálom. Trend sa rozbehol najmä v USA, no postupne sa rozširuje do celého sveta. Mnohí ho považujú za výmysel, ktorého autorkami majú byť feministky. K svadbe so sebou samými pristupujú najmä slobodné ženy, ktoré si nedokážu alebo nechcú nájsť partnera a chcú dať jasne najavo, že ony sú si tým najspoľahlivejším a najvernejším partnerom v živote. Nejde o legálne manželstvo, ale o symbolický akt. Vďaka tomu však vzniklo niekoľko spoločností, ktoré sa sologomiou zaoberajú. Napríklad kanadská spoločnosť Marry Yourself poskytuje v tejto oblasti poradenstvo bez akéhokoľvek odsudzovania a tiež nafotenie „svadby“. Stránka nazvaná Imarriedme.com zas hlása, že sologomia má znovuobnoviť lásku k sebe samému, čoho symbolom má byť nasadený prsteň. Sologomistkou je aj feministka Erika Anderson, ktorá trend vyslovuje ako akt, počas ktorého si ženy povedia áno. „Znamená to, že my samy sme dostačujúce, aj keď neexistujeme v partnerstve s niekým iným,“ píše portál WUSA9.com. Motiváciou Andersonovej bol fakt, že príbuzní a blízki ju neustále bombardovali otázkami o tom, kedy sa už vydá. A tak sa aj stalo a vzala si seba samu, aj keď len symbolicky pred očami všetkých. Adriana Lima (35), ktorá je známa predvádzaním spodnej bielizne pre značku Victoria´s Secret si tiež vzala samu seba. Supermodelka nemá núdzu o nápadníkov. Prednedávnom sa rozišla s americkým futbalistom Julianom Edelmanom, predtým chodila s baseballovým hráčom Mattom Harveym. Sologomia ako trend sa rozmáha, začína však byť postupne aj chápaný. Adriana Lima sa nedávno nechala zachytiť médiami s mohutným diamantovým prsteňom v Monaku. Dohady o novom partnerovi však vyvrátila na sociálnej sieti, kde napísala: „Čo je s prsteňom? Je to symbolika, som verná sama sebe a svojmu šťastiu a vzala som si seba. Dámy, majte sa rady a áno, som single.“ Loading
 ... Jednou z prvých prelomových obradov sologomie bola „svadba“ Yasmin Elebyovej, ktorá si vzala seba samu za prítomnosti desiatich družičiek pri príležitosti svojich štyridsiatych narodenín. „Chcela som sa osláviť. Moja svadba mala byť symbolom a sľubom lásky k sebe, chcela som si vzdať poctu a uvedomiť si svoju cenu,“ povedala pre ABC News. Loading
 ...


Pri požiari v továrni na pyrotechniku zahynulo v Indii 25 ľudí

Podobné incidenty nie sú v Indii nezvyčajné.

NAÍ DILLÍ. Najmenej 25 pracovníkov zahynulo pri rozsiahlom požiari v továrni na výrobu zábavnej pyrotechniky v stredoindickom štáte Madhjapradéš. Oznámila to miestna polícia. Hasičom trvalo niekoľko hodín, kým v stredu večer uhasili plamene, ktoré zachvátili továreň v okrese Bálághát. "Nastal obrovský výbuch, keď pracovníci vyrábali materiál pre petardy. Pri tragédii zomrelo celkovo 25 ľudí, z nich 19 žien a šesť mužov," povedal miestny policajný predstaviteľ. Ďalších piatich zranených podľa neho ošetrili pre popáleniny a otravu dymom, stav dvoch z nich je kritický. Príčina požiaru nie je zatiaľ oficiálne stanovená, uviedla polícia s tým, že pravdepodobne vznikol po tom, ako jeden z pracovníkov odhodil na zem úplne neuhasený cigaretový ohorok. Polícia vyšetruje pre podozrenie zo zabitia z nedbanlivosti majiteľa továrne, ktorý krátko po explózii ušiel. Výbuchy v dôsledku nehôd sú v indických továrňach na výrobu pyrotechniky pomerne bežné vzhľadom na časté zanedbávanie bezpečnostných noriem, píše agentúra DPA.


Lukáč kritizoval Košice: Sú tam hráči, ktorí nemôžu hrať ani za náš panelák

Legenda košického klubu kritizovala hráčov i vedenie.

BRATISLAVA. „Nech košickí fanúšikovia nezabúdajú, že je len jeden Maradona v Košiciach,“ vravel Vincent Lukáč na začiatku marca tesne po slávnostnej udalosti, kedy košický klub vyvesil pod strop Steel Arény dresy štyroch klubových legiend. Pôvodne mali vyvesiť aj Lukáčov dres. 1. zápas: Košice - Martin 4:0 2. zápas: Košice - Martin 1:2 3. zápas: Martin - Košice 4:1 4. zápas: Martin - Košice 3:0 5. zápas: Košice - Martin 3:1 6. zápas: Martin - Košice 1:0 „Pýtam sa košickej verejnosti, či chcem tak veľa, keď chcem vlastný pätnásťminútový ceremoniál? Zoberte si, ako tlieskala KHL a celý štadión Slovana Bratislava pri vyvesovaní dresu Miroslava Šatana. Tak to má vyzerať,“ reagoval Lukáč, ktorý klubu nedal súhlas na vyvesenie dresu a udalosti sa nezúčastnil. Už o necelý mesiac neskôr komentoval Lukáč inú udalosť. Košice vo štvrťfinále play-off prekvapujúco nestačili na Martin a v sérii hranej na štyri víťazné zápasy uspeli len dvakrát. V základnej časti pritom Košice zdolali Martinčanov vo všetkých šiestich zápasoch. Košickí hokejisti chýbajú v semifinále play-off prvý raz po šestnástich rokoch. „V žiadnom európskom klube sa za posledných desať rokov nevystriedalo toľko hráčov ako v Košiciach. Možno ani v NHL,“ uviedol Lukáč v telefonickom rozhovore pre portál cas.sk. „V Košiciach kupujeme štvrtoradých hráčov z tretej či štvrtej ligy, z Česka, odkiaľkoľvek. A potom ich vyhodíme po dvoch mesiacoch,“ pokračoval Lukáč, ktorý patrí medzi ikony košického klubu. Šesťdesiattriročný bývalý hokejista kritizoval aj to, že klub nedáva šancu odchovancom a priznal, že sériu rozhodla martinská bojovnosť. „Hanba. Za posledné štyri zápasy streliť štyri góly? Okrem Nagya, Biceka, Bartánusa a Jenčíka nemôžu hrať ostatní hráči ani za panelák, v ktorom bývam,“ pritvrdil Lukáč. Na záver priznal, že mu býva vyčítaný status kritika. „Vravia, že Lukáč nepraje, je kritikom. A prečo by som nebol kritik? Čo mám teraz povedať? Že všetko bude dobré a nabudúce to vyjde?,“ dodal.


Slnečná plachetnica úspešne rozvinula plachtu, začne púť okolo Zeme

BRATISLAVA. Experimentálna slnečná plachetnica LightSail 2 začala svoju púť vesmírom. V utorok rozvinula plachtu, ktorá na pohon využíva svetlo zo Slnka. Ide o významný moment neziskovej organizácie The Planetary Society. Jej cieľom je ukázať, že pohon využívajúci silu žiarenia z hviezdy má potenciál v letoch vesmírom. "Všetko naznačuje tomu, že LightSail 2 rozvinula svoju plachtu podľa plánu," píše neziskovka na svojom twitteri. Plachetnicu na obežnú dráhu vyniesla koncom júna raketa Falcon Heavy v nosiči veľkom ako bochník chleba. Odvtedy sa pripravovala na otvorenie plachty a začiatok misie. Plachta vesmírneho plavidla pozostáva zo štyroch trojuholníkových častí. Po rozvinutí má plochu s rozlohou tridsaťdva štvorcových metrov. Jej hrúbka je 0,0045 centimetra a je tak tenšia ako ľudský vlas. Princíp fungovania LightSail 2 je v zásade jednoduchý. Na plachtu vyvíjajú tlak fotóny žiariace z našej hviezdy podobne, ako na klasickú plachtu na mori tlačí vietor. Aj keď pri slnečnej plachetnici ide o malý tlak, postupne sa hromadí, čo jej umožní zrýchliť. LightSail 2 by mala na obežnej dráhe zotrvať približne rok. Najbližší mesiac strávi testovaním plachty a jej nakláňaním. Postupne žiarenie zo Slnka využije na zvýšenie obežnej dráhy o pätnásť kilometrov. Výhody slnečných plachetníc spočívajú v tom, že využívajú lacný pohon, ktorý môže fungovať veľmi dlho. Nepotrebuje žiadne chemické pohonné hmoty, ktoré by navyše mohli byť nebezpečné, príliš ťažké a aj drahé. Nejde o prvú podobnú loď neziskovky. V roku 2015 vypustili LightSail 1, ktorá síce svoju plachtu rozvinula, ale nereagovala na žiadne povely. Krátko na to zhorela v zemskej atmosfére.


Zabíjačkové špeciality. Aké boli fašiangy v Brezovej pod Bradlom (foto)

Ide už o šiesty ročník fašiangových slávností.

BREZOVÁ POD BRADLOM. V Brezovej pod Bradlom sa uskutočnili v sobotu fašiangové slávnosti, ktoré mesto spojilo s ochutnávkou zabíjačkových špecialít. "Fašiangy naši predkovia vnímali ako čas bujarých zábav, veselosti, hodov. Spájajú sa s nimi predovšetkým obchôdzky mládencov po dedine i sprievody v maskách. Počas tohto obdobia sa uzatváralo aj najviac manželstiev v roku," uviedla etnografka Dita Andrušková zo Záhorského múzea v Skalici. Fašiangy boli obdobím spoločných priadok a zakáľačiek aj v Brezovej pod Bradlom. "Je pravda, že takýchto podujatí dnes ubúda. My sa však snažíme tieto zvyky a obyčaje udržiavať," uviedol mäsiar Štefan Stančík. "Ide už o šiesty ročník fašiangových slávností, súčasťou ktorých je aj spoločná zabíjačka. Návštevníci mali v sobotu možnosť ochutnať klobásky, jaterničky, tlačenku, paštétu, ale aj slaninu či rebierka. Nechýbali ani paprčky, kolienka a huspenina, ktoré sa v tomto regióne robia." Podľa neho neexistuje pravidlo, podľa ktorého je prasa ideálne na zabitie. Niektoré je vhodné pri 150-kilogramovej hmotnosti, iné až pri 250 kilogramoch. "Závisí to od viacerých faktorov, napríklad aký dobrý je gazda a, samozrejme, čím je kŕmené," doplnil mäsiar. Zabíjačkové slávnosti v Brezovej pod Bradlom majú dlhoročnú tradíciu. "Keďže ich organizovali okolité dediny, rozhodli sme sa ich pripraviť aj u nás. Tradične sme ich organizovali pred fašiangom. Ľudia pozabíjali prasiatka, pripravili si zásoby na Veľkú noc, lebo po fašiangoch nasledoval pôst," priblížil ďalší mäsiar Ján Rehuš. Fašiangy sa spájali s bujarými zábavami. Najväčšia bola na konci tohto obdobia, v utorok pred Popolcovou stredou, kedy sa pochovávala basa. K tradičným tancom v tomto regióne patrí tanec šablárov, ktorý bol súčasťou obchôdzok mládencov po dedine. Ich cieľom bolo symbolicky zabezpečiť prosperitu hospodárstva. Šablárom gazdovia napichovali na šable slaninku a klobásky. "Gazda bol ochotný obetovať slaninku a klobásky aj pre spevokol a tanečníkov, ktorí mu prišli zaspievať a ´vymiesť´ grunt, čo ho malo ochrániť pred bosorkami a zabezpečiť zdravý statok. Bol preto ochotný obetovať časť z prasiatka. Samozrejme, musel naliať po štamprlíku, bez toho to nemohlo byť," priblížil mäsiar Ján Rehuš.


NAKA opätovne odmietla stíhať Kočnera za vyhrážanie sa Kuciakovi

Ján Kuciak podal na Mariána Kočnera trestné oznámenie v septembri. Generálny prokurátor po vražde ho nariadil opäť preveriť.

V práci, ktorú už nestihol dokončiť zavraždený novinár Ján Kuciak, pokračuje medzinárodný investigatívny tím. Do projektu sa zapojili Aktuality.sk, denník Sme, Denník N, Nový Čas, Hospodárske noviny, denník Postoj, týždenník Trend, televízia Markíza, televízia Joj, Aliancia Fair-play, Český rozhlas, švajčiarsky Blick, poľský Onet a nemecký Die Welt. Tento text spracoval Denník N. BRATISLAVA. Národná kriminálna agentúra ani po opätovnom preverení nevidí dôvod na začatie stíhania voči podnikateľovi, ktorý je známy z takzvaných mafiánskych zoznamov, Mariánovi Kočnerovi za vyhrážanie sa zavraždenemú investigatívnemu novinárovi Jánovi Kuciakovi. Novinár podal trestné oznámenie v septembri po telefonickom rozhovore s Kočnerom, v ktorom sa mu podnikateľ vyhrážal. "Začnem sa zaujímať pán Kuciak o vašu matku, o vášho otca, o vašich súrodencov, o všetkých sa začnem zaujímať a budem aj o vás zverejňovať všetko, čo o vás nájdem," povedal vtedy Kočner. Polícia ho odmietla bez toho, aby Kočnera čo i len vypočula. Novinár sa na nečinnosť polície sťažoval aj na Facebooku. Po vražde Jána Kuciaka nariadil Generálny prokurátor Jaromír Čižnár prípad znovu otvoriť a Kočnera vypočuť. NAKA ale aj teraz trestné oznámenie odmietla. Vyšetrovateľ o rozhodnutí informoval Kuciakovu rodinu, tá voči odmietnutiu prípad vyšetrovať podala sťažnosť. Rozhodne o nej prokuratúra. Vyšetrovanie bolo zastavené napriek tomu, že Ján Kuciak nebol prvý, komu sa Kočner vyhrážal, konštatuje Denník N. V apríli 2013 prišiel na políciu člen predstavenstva OTP banky a oznámil, že Kočner hrozil smrťou advokátovi Romanovi Kvasnicovi. Roman Kvasnica je „arogantný hajzel, ktorý ide proti Trnkovi“ a ktorému nechá „prejsť guľku hlavou“, povedal podľa člena predsedníctva OTP banky Kočner. Išlo o spor o bytovku Glance House, kde je aj banka poškodená a Kvasnica ju zastupoval. Vtedajší generálny prokurátor Dobroslav Trnka bol Kočnerov priateľ a v kauze vydal pokyn odblokovať majetok, hoci na to nebol dôvod. Trnka je za to dnes disciplinárne stíhaný. Kočner: Dobrý deň, odpísal som vám na váš e-mail. Kuciak: Áno, videl som. Kočner: Ešte raz zdôrazňujem, že buď zverejníte moje odpovede tak, ako som ich povedal, alebo ak nie, tak potom si neprajem, aby ste ich uverejňovali vôbec a ešte sa vás chcem pán Kuciak opýtať jednu vec. Kuciak: Áno? Kočner: Vysvetlite mi, prečo vás tak strašne zaujíma moja osoba, platí vás za to niekto? Kuciak: Nikto. Kočner: Nikto vás neplatí, počujeme sa? Haló? Rozhovor sa na chvíľu prerušil. Kočner: Tak ešte raz sa pýtam, niekto Vás za to platí alebo vás úkoluje? Kuciak: Nikto ma neplatí, ani ma nikto… Kočner: (nerozumieť) Kuciak: Ste sa pýtali, tak vám odpovedám. Kočner: Tá vaša aktivita k mojej osobe je neskutočne agresívna, ja sa vás pýtam, čo je vás do toho, či som ja niečo predal alebo kúpil? Teraz rozprávam ja, tak buďte ticho! Kuciak: Pýtajte sa. Kočner: Čo je vás do toho, hej? Čo vás je do môjho podnikania? Vy máte pocit, že to je vec celospoločenského významu, ktorá by mala zaujímať vašich čitateľov? Či Kočner predal nejaký byt alebo nepredal? Kuciak: Áno, je to možno… Kočner: (nerozumieť) Kuciak: Pýtate sa ma, chcete odpoveď? Kočner: Áno. Kuciak: Môže byť vecou spoločenského záujmu, zatiaľ ešte neviem žiaľ… Kočner: Z akého dôvodu? Kuciak: Pre pochybnosti, ktoré existujú okolo vášho podnikania. Kočner: Počkajte pán Kuciak, aké vy máte pochybnosti o mojom podnikaní? Kuciak: No tak vyplývajú aj z toho, že ste obvinený z ekonomických trestných činov, toto konkrétne myslím, že sa to týka správy cudzieho majetku. Kočner: Správy cudzieho majetku. Viete vy, z čoho som ja obvinený a prečo som obvinený? Máte pocit, že predaj nejakého bytu sa týka môjho obvinenia? Kuciak: Môže sa týkať, nemusí, to ja neviem. Kočner: Môže sa to týkať, ale sa to netýka. Kuciak: To tvrdíte vy. Kočner: No pán Kuciak, poviem vám ja jednu vec. Začnem sa zaujímať pán Kuciak teraz ja o vás, o vašu matku, o vášho otca, o vašich súrodencov, o všetkých sa začnem zaujímať a budem aj ja o vás zverejňovať všetko, čo o vás nájdem pán Kuciak. Budete prvý, uprednostním vás pred pani Tódovou, pretože vy to, čo robíte, tak robíte veľkú nadprácu a ja som presvedčný o tom, že si vás niekto najal, že vás za to niekto platí, neviem vám to teraz dokázať. Kuciak: Lebo to nie je pravda. Kočner: Ale veď viete, že aj to, čo vy píšete, to tiež nie je pravda a píšete klamstvá. Keby ste si so mnou sadli a zoberiem všetky tie články, ktoré mám rozobraté, tak vám ukážem a podčiarknem kde klamete. Viete prečo klamete? Kuciak: Prečo? Kočner: Lebo ste hlúpy a zle si spájate súvislosti. Ale hlavne, niekto vás naviguje. Ja viem kto vás naviguje a viem kto vás kŕmi informáciami, ale musíte si uvedomiť pán Kuciak jednu vec, ste informovaný jednostranne a účelovo ľuďmi, ktorí páchajú trestnú činnosť a ja sa snažím páchaniu trestnej činnosti zabrániť. Kuciak: Neviem čo konkrétne máte na mysli. Kočner: Ja veľmi dobre viem koho mám na mysli, ja viem, s kým komunikujete a kto vám dáva informácie, ja nie som padnutý na hlavu. Kuciak: Som novinár, komunikoval som s hocikým, ale nikdy nešiel prvý impulz od nikoho iného. Kočner: Pán Kuciak, vy nie ste novinár. Vy ste malý pisálek, ktorý robí na objednávku. Vy máte od novinára naozaj ešte veľmi ďaleko. Novinárov na Slovensku je veľmi málo, ale vy medzi nich zatiaľ určite nepatríte pán Kuciak. Možno raz budete, ale zatiaľ nie. Zatiaľ ste niekto, kto píše na objednávku. Ešte raz, nemôžem povedať, že vás za to niekto platí, platí vás váš zamestnávateľ, to vás platí určite a neviem vám dokázať, že je za tým aj niečo iné, ale keď vám to budem vedieť dokázať pán Kuciak, tak vám garantujem, že skončíte s písaním, pretože vás budem pranierovať. Keď budem teda tie dôkazy mať, teraz ich nemám. Ale verte tomu, že urobím všetko pre to, aby som ich získal, ak existujú. Aby som ukázal Slovensku, kto si na Slovensku dovolí špiniť bez toho, aby mal overené informácie. Vy ich overené nemáte. Kuciak: Môžem sa k tomu aj ja vyjadriť, či budem len počúvať? Kočner: Môžete. Kuciak: Všetky veci, ktoré som napísal, či sa vás to týka alebo netýka, sú z verejne prístupných zdrojov. Všetky som tam uviedol, častokrát som ich aj zverejňoval a myslím, že v tom nie je žiadny problém. Pri každej téme logicky komunikujem s ľuďmi, ktorých sa týka. Čiže, ak som písal o vás, komunikoval som s ľuďmi z Technopolu. Kočner: Počkajte pán Kuciak, čo ja mám s Technopolom? Môžete mi to vysvetliť? Môžete mi povedať, čo ja mám s kauzou Technopol? Konkrétne povedzte čo” Kuciak: Získali ste dom od pani Pávkovej, to je jedna vec a druhá vec sú vyjadrenia. Kočner: No počkatejte, nie, nezískal, kúpil som od pani Pávkovej dom, ale čo to má spoločné s kauzou Technopol? Kuciak: No pani Pávková bola obvinená pre údajnú krádež tých akcií. Kočner: Ešte raz. Ja som kúpil dom, ktorý bol na predaj na internete. Bol v ponuke, čo je na tom zlé, čo je na tom trestný čin? Kuciak: Ale to nie je jediná vec. Kočner: A ďalšia? Čo mám teda s kauzou Technopol, okrem toho,že som kúpil dom? Kuciak: Všetci ľudia okolo danej kauzy sú vaši známi a za úver ručí firma Midas Investment, ktorá vystupuje v ďalších vašich kauzách. Kočner: Za úver kto ručí? Kuciak: Firma Midas Investment. Kočner: Odkiaľ máte takú sprostosť? Kuciak: Je to v centrálnom registri záložných práv. Kočner: Aha, áno, firma Midas Investment ručí za úver, hej? A čo ja mám s firmou Midas Investment? Kuciak: Vystupovala vo viacerých vašich kauzách, o ktorých vy hovoríte, že s tým nič nemáte. Vyskytla sa napríklad pri kauze Welten. Nechcem, aby náš spor bol osobný, písal som o vašom podnikaní. Kočner: Nie, nie pán Kuciak. Vy ste veľmi osobný, ste jeden zlý človek, ktorého niekto úkoluje a verte mi, že prídem na to, kto vás úkoluje. Kuciak: Nemáte pravdu. Kočner: Mám, mám, mám. Tak ako vy nemáte pravdu v ničom, viete, tak ja si myslím, že mám. Ale môžete si byť istý, že začnem sa vám osobne pán Kuciak špeciálne venovať. Kuciak: To je vyhrážka? Kočner: Prečo? Pokojne vám to hovorím. Začnem sa špeciálne venovať vám a vašej osobe, vašej matke, otcovi a vašim súrodencom. Kuciak: Viete kto zaťahuje do takýchto sporov rodinu? Kočner: Ale choďte mi do riti s vašimi názormi, prosím vás! Vy tiež zaťahujete do týchto vecí moju rodinu a ani o tom neviete a ja vám poviem len jedno. Kuciak: Nerobím to úmyselne. Kočner: Akonáhle zistím nejakú špinu, nejaké prešľapy u vás, u celej vašej rodiny, ešte raz, nejakú špinu, prešľapy, trestné činy u vás a vašej rodiny, každý má niečo za nechtami, buďte si istý, že to takisto zverejním ako vy. Ale takisto s dôkazmi, bez dôkazov nie, len s dôkazmi, takže budem pán Kuciak hľadať. Budete prvý, ktorý bude uverejnený na mojej internetovej stránke, venujem vám ako prvému novinárovi čestné miesto. Ak ste slušný a čestný, tak tam nebudete, ale ja si to nemyslím. Kuciak: Dúfam, že tam nebudem. Kočner: Dovidenia. Verte tomu, že budete.


Taliansko má záujem o obnovu kontrol na hraniciach s Rakúskom

Taliansky minister vnútra nazval kontrolu výhodným obchodom.

RÍM. Taliansky minister vnútra Matteo Salvini by privítal opätovné zavedenie kontrol na južných hraniciach Rakúska, pričom ich označil za pozitívne pre Taliansko, informovala v utorok agentúra DPA. "Pre nás by to bol výhodný obchod," keďže viac migrantov prejde nelegálne z Rakúska do Talianska než naopak, uviedol Salvini pre televíznu stanicu RAI. "Budem pripravený aj zajtra obnoviť kontroly v Brenneri (hraničnom priechode do Rakúska), pretože by sme tým len získali," dodal taliansky minister vnútra. Za migrantov prúdiacich z Rakúska do Talianska sa považujú osoby, ktoré prišli do Európy po tzv. balkánskej trase a ich žiadosť o azyl bola v Rakúsku alebo inej krajine EÚ zamietnutá. Rakúski predstavitelia v utorok uviedli, že vzhľadom na kompromis nemeckých vládnych strán ohľadne azylovej politiky a tranzitných centier pre migrantov pripravuje Rakúsko opatrenia na ochranu svojich južných hraníc. Nemecká kancelárka Angela Merkelová v pondelok súhlasila so zriadením tzv. tranzitných zón na hranici s Rakúskom, odkiaľ budú vracaní migranti registrovaní inde v EÚ. V týchto uzavretých centrách v Bavorsku by mali byť umiestnení žiadatelia o azyl, ktorých žiadosti budú posudzované v zrýchlenom konaní. Migranti tranzitné zóny až do ukončenia konania nebudú smieť opustiť.


Amerika reaguje na Severnú Kóreu, vyslala na prelet bombardéry

SOUL. Juhokórejská armáda vo štvrtok oznámila, že Spojené štáty vyslali nadzvukové bombardéry B-1B a stíhačky F-35 na prelet ponad Južnú Kóreu, aby tak demonštrovali silu. Ich akcia nasledovala po najnovšom severokórejskom odpálení balistickej strely. Nemenovaný predstaviteľ ministerstva obrany v Soule vo štvrtok uviedol, že na výcviku s juhokórejskými stíhačkami F-15 sa zúčastnili dva bombardéry B-1B a dve stíhačky F-35 patriace americkej armáde. Takéto prelety sú bežné, keď na Kórejskom polostrove narastá nevraživosť. Polostrov je po formálnej stránke vo vojnovom stave, pretože kórejská vojna z rokov 1950-1953 sa skončila iba prímerím, nie mierovou zmluvou. Severná Kórea (KĽDR), izolovaný štát so stalinistickým režimom, v noci na utorok 29. augusta vystrelila ponad severné Japonsko raketu stredného doletu, schopnú niesť jadrovú zbraň. KĽDR to neskôr označila za "významnú predohru" obsadenia amerického územia - ostrova Guam. Šéfovia rezortov obrany Južnej Kórey a Spojených štátov sa zhodli, že budú podporovať diplomatické snahy o vyriešenie krízy okolo Severnej Kórey prípravou "silných, účinných a spoľahlivých" vojenských možností. Ministri obrany Song Jong-mu a James Mattis na stredajších rozhovoroch v Pentagóne potvrdili, že spojenectvo oboch krajín je pevné vo svetle riskantnej politiky Kórejskej ľudovodemokratickej republiky (KĽDR). "Tu, vo Washingtone, si jasne uvedomujeme, že Južná Kórea je na frontovej línii a že sa nemôžeme uspokojiť," povedal Mattis v súvislosti s existujúcou obranou. Prvé stretnutie oboch ministrov, odkedy sa Song v júli ujal funkcie, prišlo dva dni po tom, ako KĽDR ešte vyostrila napätie v severovýchodnej Ázii odpálením balistickej strely ponad Japonsko. Song a Mattis hovorili okrem iného aj o nasadení amerického protiraketového systému THAAD v Južnej Kórei, uviedla agentúra Jonhap s odvolaním sa na zdroj z juhokórejskej vlády. Song podľa zdroja nadhodil aj možnosť opätovného umiestnenia amerických taktických jadrových zbraní na Kórejskom polostrove. USA ich odtiaľ stiahli začiatkom 90. rokov. Juhokórejský minister rokoval aj s poradcom Bieleho domu pre národnú bezpečnosť H.R. McMasterom, s ktorým sa zhodli na dôležitosti mierových riešení severokórejského problému. Podľa ich slov je prioritou diplomatický a ekonomický tlak, ktorý by Pchjongjang priviedol k dialógu. Severná Kórea však zintenzívňuje raketové skúšky a vykonala aj niekoľko jadrových testov napriek siedmim súborom sankcií OSN, uvalených na izolovaný komunistický režim od roku 2006. Najnovšie a dosiaľ najprísnejšie sankcie, schválené pred niekoľkými týždňami, zakazujú KĽDR vyvážať a obchodovať s kľúčovými komoditami s cieľom obmedziť jej finančné zdroje - podľa odhadov až o tretinu ročných príjmov. Obmedzujú tiež možnosti zamestnávania Severokórejčanov v zahraničí. Britský veľvyslanec pri svetovej organizácii Matthew Rycroft v stredu novinárom v New Yorku povedal, že ani takéto opatrenia dosiaľ zjavne neprinútili Severnú Kóreu zmeniť konanie, preto by BR OSN mohla zájsť ďalej a zamerať sa na tvrdú menu, ktorú severokórejskí pracovníci posielajú do vlasti z Ruska či Číny. OSN odhaduje, že v zahraničí pracuje viac ako 50-tisíc Severokórejčanov, ktorí do svojej krajiny každoročne posielajú v prepočte 1,2 až 2,3 miliardy dolárov. Väčšina z nich pracuje v Rusku a Číne.


O Dúbravku má podľa nemeckého denníka záujem Paríž St. Germain

Tridsaťročný Žilinčan by mal nahradiť Kevina Trappa.

BRATISLAVA. Francúzsky futbalový šampión Paríž St. Germain chce získať slovenského reprezentačného gólmana Martina Dúbravku. Tieto správy publikoval web nemeckého denníka Kicker, keďže dôležitú úlohu v prípadnom transfere môže zohrať semifinalista minulosezónnej edície Európskej ligy 2018/2019 Eintracht Frankfurt. V hesenskom tíme v uplynulej sezóne hosťoval kmeňový hráč St. Germain Kevin Trapp. Funkcionári Eintrachtu robia všetko pre to, aby si 29-ročného nemeckého reprezentanta udržali natrvalo, pričom ich šance výrazne stúpli po spomenutej informácii, že Trappa by v kádri mužstva spod Eiffelovky mohol nahradiť práve Dúbravka. Tridsaťročný Žilinčan pôsobí od vlaňajšieho januára v anglickom Newcastli United, kde si rýchlo získal stabilné miesto v základnej zostave a vyšvihol sa na jedného z najlepších gólmanov Premier League. Newcastle už v aktuálnom prestupovom období prišiel o španielskeho trénera Rafaela Beníteza, ktorý zamieril do čínske klubu Ta-lien I-fang, ako aj hráčov Ayozeho Péreza či Salomóna Rondóna. V kádri trénera PSG Thomasa Tuchela je po odchode Taliana Gianluigiho Buffona okrem Trappa momentálne iba jediný skúsený brankár - majster sveta z minuloročných MS v Rusku Alphonse Areola. Dúbravka má v anglickom klube kontrakt platný do 30. júna 2022 a prípadný transfer by podľa Kickeru Parížanov mohol vyjsť na približne 10 miliónov eur.


Poľsko je podľa Spojených štátov bližšie k bezvízovému programu

Program umožňuje vycestovať do USA na obdobie do 90 dní bez víz.

VARŠAVA. Americký viceprezident Mike Pence v pondelok povedal, že Poľsko začalo spĺňať podmienky, aby sa mohlo zúčastniť na programe bezvízového styku VWP. Informovala o tom agentúra PAP. Viceprezident dodal, že Poľsko sa čoskoro pripojí k programu, ktorý občanom účastníckych krajín umožňuje vycestovať do USA na obdobie do 90 dní bez potreby získať víza. V USA žije približne desať miliónov Poliakov; tvoria tam jednu z najpočetnejších etnických menšín, poznamenáva agentúra Reuters. Viceprezident tiež uviedol, že šéf Bieleho domu Donald Trump by mohol túto stredoeurópsku krajinu navštíviť na jeseň. O plánoch Trumpovej cesty do Poľska sa podľa Pencea "diskutuje". Trump mal Poľsko navštíviť už v nedeľu, cestu však presunul z dôvodu hurikánu Dorian, ktorý smeruje k východnému pobrežiu USA. Prezidenta na terajšej návšteve Poľska, ktorej hlavným bodom bola účasť na spomienkových podujatiach pri príležitosti 80. výročia začiatku druhej svetovej vojny, zastupuje Pence.


Na MS klubov sa predstaví oveľa viac tímov, Európa dostala až osem miesteniek

V Číne uvidíme úplne nový formát podujatia.

ŠANGHAJ. Medzinárodná futbalová federácia (FIFA) vo štvrtok potvrdila Čínu ako hostiteľa majstrovstiev sveta futbalových klubov v roku 2021. Nepôjde však o turnaj v tradičnom decembrovom formáte so siedmimi účastníkmi, strešná futbalová organizácia plánuje organizovať podujatie s 24 tímami. Po novom tak účastníci turnaja nebudú iba víťazi kontinentálnych klubových súťaží. Napríklad Európu doteraz zastupoval iba víťaz Ligy majstrov nasadený priamo do semifinále, po novom to bude až osem tímov. Medzi nimi budú víťazi LM a Európskej ligy z rokov 2018 až 2021. Ďalšie detaily ešte nie sú známe, no platiť bude aj obmedzenie počtu účastníkov jednotlivých krajín. Turnaj sa uskutoční od 17. júna do 4. júla 2021, rozhodnutie padlo na stretnutí Rady FIFA v Šanghaji. Južná Amerika bude mať na tomto turnaji až šesť zástupcov, tri miesta obsadia tímy zo Severnej a Strednej Ameriky a Karibskej oblasti, ďalšie tri z Afriky, tiež tri z Ázie nerátajúc možného zástupcu domácej Číny. Posledné miesto na turnaji obsadí klub, ktorý vzíde z kvalifikácie medzi tímom z Číny a víťazom kontinentálnej súťaže v Oceánii. Prezident FIFA Gianni Infantino pri tejto príležitosti informoval, že organizácia si profit z podujatia nenechá pre seba, ale všetky financie investuje do rozvoja klubového futbalu. FIFA taktiež oznámila zámer v najbližších štyroch rokoch investovať viac ako miliardu dolárov do rozvoja ženského futbalu. "Ostatné majstrovstvá sveta žien vo Francúzsku posunuli úroveň tohto športu na novú úroveň," poznamenal švajčiarsky rodák Infantino. Infantino vo štvrtok tiež informoval o tom, že dejisko majstrovstiev sveta mužov pre rok 2030 bude známe v roku 2024. Šéf svetového futbalu veľmi jemne reagoval aj na otázku o dodržiavaní ľudských práv v Číne. "Myslím si, že aj my musíme v tomto smere zohrať svoju úlohu. Krajiny po celom svete prechádzajú ťažkými časmi. Úlohou FIFA nie je tieto problémy riešiť, našou misiou je organizovať futbalové podujatia po celom svete. Robíme to tým, že prinášame ľuďom futbal, nie kritikou," povedal Infantino.


Japonci chcú vyrábať olympijské medaily zo starých mobilov

Zlato nemusí byť iba z baní, možno ho dolovať aj z produktov, ktoré ukončili svoj životný cyklus.

TOKIO, BRATISLAVA. Netradičnú zbierku vyhlásili Japonci, aby sa pripravili na Olympiádu v Tokiu v roku 2020. Z netradičných zdrojov chcú získať cenné kovy, ktoré potrebujú na výrobu 5000 medailí pre športových šampiónov. Zdrojom sa majú podľa magazínu Digital Trends stať staré, nepotrebné mobily. Domáci operátor NTT Docomo zriadi vo svojich 2400 predajniach zberné miesta, na ktorých budú môcť ľudia zbytočnú elektroniku odovzdať. K tejto iniciatíve sa pridajú aj ďalšie firmy. V kampani chcú zozbierať z mobilov na recyklačných linkách aspoň 8 ton kovov, z ktorých vyseparujú najcennejšie z nich. Pri výrobe sa používa zlato, striebro, platina, ale i nikel či kovy drahých zemín. Medaily majú niesť ekologické posolstvo a pripomenúť ľuďom, aby sa správali zodpovedne k životnému prostrediu. Odhaduje sa, že práve elektronika doposiaľ pohltila 16 až 22 percent svetových rezerv vzácnych kovov, ktoré predstavujú stálu hodnotu a sú použiteľné i pre finančné zúčtovania. Japonsko je známe svojou ekologickou zodpovednosťou v odpadovom hospodárstve, takže dokáže odhadnúť aké množstvo mobilov v danom čase doslúži a zostarne.


Bankový sektor dosiahol vlani vyše 750 miliónový zisk

V medziročnom porovnaní to znamená nárast o 23,8 percenta.

BRATISLAVA. Bankový sektor na Slovensku dosiahol v minulom roku podľa predbežných údajov Národnej banky Slovenska (NBS) čistý zisk 750,3 milióna eur. V medziročnom porovnaní to znamená nárast o 23,8 %. Podľa Slovenskej bankovej asociácie to však bolo pod vplyvom jednorazových efektov. Významný pozitívny vplyv mal podľa bankovej asociácie aj predaj podielov Visa Europe spoločnosti Visa Inc. Čistý úrokový výnos sa najmä v dôsledku nízkych úrokových sadzieb znížil o 4,1 % na 1,783 mld. eur. Čisté výnosy z poplatkov a provízií nepatrne klesli o 0,9 % na 525,9 mil. eur. Ako ďalej uviedla Slovenská banková asociácia, v uplynulom roku ziskovosť bánk pozitívne ovplyvnili jednorazové príjmy z dividend, ktoré stúpli o 409 % na 175 mil. eur a výnosy z finančných operácií, ktoré sa zvýšili o 101 % na 192 mil. eur. Vďaka tomu sa celkové výnosy zvýšili o 238 mil. eur a zlepšili hospodársky výsledok približne o štvrtinu. Ziskovosť bánk bola v roku 2016 podľa NBS vystavená viacerým negatívnym trendom, hoci výsledná ziskovosť vzrástla. V budúcnosti ziskovosť bankového sektora na Slovensku bude podľa centrálnej banky pravdepodobne klesať. Dôvodom je najmä výrazný pokles úrokových príjmov z retailových úverov na bývanie, ktorý je dôsledkom legislatívnej zmeny v oblasti stanovenia maximálneho poplatku za predčasné splatenie týchto úverov. Simulácia naznačuje možné výraznejšie zníženie ziskovosti v roku 2017, s ďalším miernym poklesom v rokoch 2018 a 2019, celkovo o 40 % až 50 %.


Britov už viac znepokojuje vývoj ekonomiky ako prisťahovalci

Zatiaľ čo politici plánujú brexit, voličov začínajú znepokojovať obavy zo straty pracovných miest.

LONDÝN. Britov momentálne viac znepokojuje vývoj ekonomiky ako prisťahovalci alebo terorizmus. Ukázal to najnovší prieskum spoločnosti Nielsen. To signalizuje, že spotrebitelia začínajú mať väčší strach z dôsledkov brexitu. Až 28 % respondentov v ankete označilo ekonomiku za jednu z vecí, ktoré vzbudzujú ich najväčšie obavy. To je výrazný nárast v porovnaní s vlaňajšími 12 %. Ďalších 20 % opýtaných menovalo na prvých miestach terorizmus alebo imigráciu, čo predstavuje medziročný pokles o 12 percentuálnych bodov. Britská vláda sa pripravuje na aktiváciu článku 50 Lisabonskej zmluvy o vystúpení z Európskej únie (EÚ), o ktorom rozhodli vlani v júni voliči v referende. Kabinet v Londýne si za svoju prioritu zvolil kontrolu migrácie pred zabezpečením prístupu na spoločný európsky trh po brexite. A zatiaľ čo politici plánujú brexit, voličov začínajú znepokojovať obavy zo straty pracovných miest. Spotrebitelia po júnovom referende podporili ekonomiku. Ale v januári už svoje výdavky nečakane znížili. Libra totiž po referende oslabila a inflácia začala stúpať, čo znižuje kúpnu silu domácností. Napriek tomu iné ankety ukázali, že pre Britov je stále dôležitejšia kontrola prílevu migrantov ako voľný obchod s EÚ. Na prieskume spoločnosti Nielsen sa zúčastnilo 504 ľudí.


Vo veku 75 rokov zomrela britská modelka Christine Keelerová

Modelka bola ústrednou postavou tzv. Profumovej aféry zo 60. rokov.

LONDÝN. Vo veku 75 rokov zomrela Christine Keelerová, ústredná postava tzv. Profumovej aféry zo 60. rokov, jedného z najznámejších politických škandálov minulého storočia. Na sociálnej sieti Facebook to oznámil jej syn Seymour Platt. Keelerová podľa jeho slov skonala ešte v pondelok v nemocnici v meste Farnborough na juhu Anglicka. Keelerová sa narodila v Anglicku v roku 1943. Bola modelkou a kabaretnou tanečnicou. V roku 1963 mala milostnú aféru s vtedajším ženatým britským ministrom vojny Johnom Profumom, pričom v rovnakom čase udržiavala pomer aj so sovietskym námorným atašé Jevgenijom Ivanovom, informovala v utorok agentúra AP. Aféra na verejnosti vyvolala škandál a v októbri 1963 sa skončila pádom vlády konzervatívneho premiéra Harolda MacMillana. O afére vznikol v roku 1989 film Škandál s Joanne Whalleyovou a Johnom Hurtom v hlavných úlohách. Fotografia Christine Keelerovej, ktorá sedí nahá na stoličke, pričom jej telo zakrýva iba operadlo, sa stala jedným z najznámejších britských záberov z 60. rokov.


Mimovládky a občania zažalovali štát pre nedostatočnú ochranu ovzdušia v Bratislave

Tvrdia, že program je nedostatočný, bez konkrétnych cieľov a v rozpore s legislatívou.

BRATISLAVA. Mimovládne environmentálne organizácie CEPTA, ClientEarth, Cyklokoalícia a desať Bratislavčanov zažalovali štát pre nedostatočnú ochranu ovzdušia v hlavnom meste. Na bratislavskom krajskom súde podali vo februári žalobu na Okresný úrad Bratislava, nepáči sa im, ako vypracoval program na zlepšenie kvality ovzdušia. Tvrdia, že je nedostatočný, bez konkrétnych cieľov a v rozpore so slovenskou aj európskou legislatívou. "Znečistenie ovzdušia predstavuje zásadný zdravotný a environmentálny problém. Mnohé štátne inštitúcie sa tvária, že tento vážny problém riešia, ale namiesto skutočných riešení produkujú len zbytočné kopy papierov. Bratislavský integrovaný program na zlepšenie kvality ovzdušia je výborný príklad, ako to nerobiť. Názov znie síce honosne, ale nie je to nič iné, iba veľa popísaných strán bez konkrétnych riešení, jasných termínov a merateľných kritérií," hovorí Igor Trenk z Cyklokoalície. Bratislava má podľa jeho slov možnosť riešiť situáciu najmä cez dopravu, a to podporou cyklistov. Zákon o ovzduší a európska legislatíva podľa advokátky jasne stanovujú, že program na zlepšenie kvality ovzdušia musí stanoviť merateľné, kontrolovateľné a časovo viazané opatrenia. "Tento program tieto opatrenia nestanovuje, z toho dôvodu žalobcovia v žalobe žiadajú, aby krajský súd program zrušil a nariadil okresnému úradu nové prepracovanie programu," priblížila Kristína Babiaková, advokátka Via Iuris a právna zástupkyňa žalobcov. Doplnila, že prijatím nekonkrétneho programu bol porušený verejný záujem o ochranu životného prostredia. Uvedený program má zaviesť opatrenia na redukciu znečistenia štyroch znečisťujúcich látok pod hladiny povolených limitov. Ide o prachové častice PM10, oxid dusičitý, benzo(a)pyrén a ozón. "Majú negatívne dosahy na zdravie, klímu, prírodné prostredie, ale aj ekonomiku. Popri orgánoch dýchacích ciest u človeka poškodzujú kardiovaskulárny systém, zdravý vývoj plodu, komplikujú astmatické ochorenia, zapríčiňujú predbežné úmrtia a spôsobujú vážne ekonomické ujmy práceneschopnosťou a nákladmi na ošetrovanie, resp. liečbu postihnutých," povedal predseda Centra pre trvalo udržateľné alternatívy (CEPTA) Daniel Lešinský. V znečistenej oblasti žije podľa jeho slov asi 170.000 obyvateľov Bratislavy, ďalší tam dochádzajú za prácou. V prípade, že súd žalobcom vyhovie, bude musieť Okresný úrad Bratislava materiál prerobiť a doplniť účinné opatrenia, ktoré v najkratšom možnom čase zlepšia kvalitu ovzdušia v Bratislave minimálne pod limity stanovené v legislatíve a neskôr aj na úroveň bezpečnú pre zdravie obyvateľov.


Trump sa chce stretnúť s whistleblowerom aj jeho zdrojom

Ako každý Američan si zaslúžim stretnúť sa s osobou, ktorá ma obviňuje, uviedol prezident USA.

WASHINGTON.Americký prezident Donald Trump sa chce stretnúť s anonymným whistleblowerom tvrdiacim, že vyvíjal tlak na Ukrajinu, aby začala vyšetrovanie, ktoré by uškodilo jeho demokratickému politickému rivalovi Joeovi Bidenovi. "Ako každý Američan si zaslúžim stretnúť sa s osobou, ktorá ma obviňuje. Najmä ak tento udavač, takzvaný whistleblower, prezentoval perfektný rozhovor so zahraničným lídrom úplne nepresným a podvodným spôsobom," napísal Trump v nedeľu v sérii príspevkov na Twitteri. Šéf Bieleho domu sa chce stretnúť nielen s týmto človekom, ktorý poskytol "informácie z druhej a tretej ruky", ale aj s osobou, ktorá mu ich nezákonne poskytla, pričom boli "do značnej miery nesprávne". "ŠPEHOVALA táto osoba prezidenta USA? Veľké následky!" konštatoval Trump. Opäť zaútočil aj na predsedu výboru Snemovne reprezentantov USA pre spravodajské služby Adama Schiffa, ktorý podľa neho minulý týždeň klamal Kongresu o tom, čo bolo v hrubom prepise Trumpovho telefonátu s ukrajinským prezidentom Volodymyrom Zelenským. "Zaznamenal si a prečítal strašné veci a potom povedal, že zazneli z úst prezidenta Spojených štátov," rozohnil sa Trump a požadoval Schiffovo vyšetrovanie. V ďalších tvítoch sa Trump sťažoval, že celé dni sa nehovorí o ničom inom, ako o jeho impeachmente. "Potrebujeme urobiť dobré veci. Nech ľudia hlasujú, čoskoro máme voľby," napísal prezident USA. Spustenie procesu vedúceho k ústavnej žalobe (impeachmentu) na prezidenta vyvolala sťažnosť anonymného whistleblowera pracujúceho údajne v tajnej službe CIA podaná už v auguste, podľa ktorej Trump naliehal v júlovom telefonáte na Zelenského, aby ukrajinská prokuratúra vyšetrovala aktivity Bidenovho syna Huntera na Ukrajine. Trump však dôveryhodnosť informátora spochybňuje, keďže tento sám uviedol, že informácie má od rôznych vládnych predstaviteľov. Biely dom v stredu zverejnil hrubý prepis predmetného telefonátu Trumpa so Zelenským. Mnohí členovia Demokratickej strany považujú prepis telefonátu za dôkaz, že Trump chcel pomocou zahraničnej vlády uškodiť Bidenovi a ovplyvniť tak volebnú kampaň.


Chrám Božieho hrobu po protestoch opäť otvorili

Svätyňa, ktorú postavili na mieste Ježišovho ukrižovania, bola zavretá od nedele.

JERUZALEM. Po troch dňoch v stredu v Jeruzaleme opäť sprístupnili Chrám Božieho hrobu. Svätyňa bola zavretá od nedele. Šlo o protest kresťanských cirkví proti daňovej politike jeruzalemskej samosprávy. Informoval o tom na svojom webe denník The Times of Israel. Dvere chrámu sa opäť otvorili o 04.00 h miestneho času. Správca chrámu Wadžíh Nusajba - moslim, ktorého rodina má na starosti otváranie chrámových dverí a prístup veriacich - pred novinármi uviedol, že sa teší z návratu pútnikov, a poďakoval sa všetkým, ktorí sa zaslúžili o obnovenie status quo. Spor o platbu miestnych daní medzi jeruzalemskou samosprávou a kresťanskými cirkvami však stále nie je vyriešený. Izraelská vláda rozhodla o vytvorení pracovnej skupiny, ktorá sa bude zaoberať problémom výberu daní od cirkví. Vláda okrem toho oznámila, že zmrazila kontroverzný návrh zákona týkajúci sa predaja pozemkov cirkvami, a mesto Jeruzalem odložilo vyberanie daní za majetky vo vlastníctve cirkví. Jeruzalemská radnica naďalej tvrdí, že kresťanské cirkvi mestu na daniach z nehnuteľnosti dlhujú v prepočte viac ako 186 miliónov dolárov. Ide o príjmy, ktoré kresťanské cirkvi majú z komerčných nehnuteľností: hotelov či obchodných prevádzok, ktoré neslúžia priamo na náboženské účely. Chrám Božieho hrobu je podľa kresťanskej tradície postavený na mieste Ježišovho ukrižovania, pochovania a zmŕtvychvstania a patrí medzi najnavštevovanejšie kresťanské pamätihodnosti. Vybudovať chrám na mieste označovanom ako Golgota či Kalvária, kde bol Ježiš ukrižovaný, nariadil v roku 326 n.l. rímsky cisár Konštantín I. Veľký, ktorý sám konvertoval na kresťanstvo. Podľa kresťanskej legendy Ježišov hrob a jeho kríž objavila v roku 325 n.l. Konštantínova matka, svätá Helena. Chrám sa nachádza v Izraelom okupovanej východnej časti Jeruzalema. Stará sa oň spoločne šesť denominácií - rímskokatolícka cirkev, grécka pravoslávna cirkev, arménska apoštolská cirkev, sýrska pravoslávna cirkev, etiópska pravoslávna cirkev a koptská cirkev.


ONLINE: V prvej etape Sagan bojovať o triumf nebude. Cyklisti pôjdu krátku časovku

Prenos budete môcť sledovať online s nami.

MÁLAGA. Prvá etapa Vuelta a Espaňa 2018 je na programe 25. augusta 2018. Jej štart i cieľ sa nachádza v meste Málaga, meria osem kilometrov a ide o individuálnu časovku. Účinkovanie Petra Sagana v nej budete môcť sledovať online aj na SME.sk.


Guvernér Kalifornie sa ospravedlnil Indiánom za genocídu

Newsom poukázal na udalosti z polovice 19. storočia.

SACRAMENTO. Guvernér amerického štátu Kalifornia sa v utorok formálne ospravedlnil za násilie, zanedbávanie a iné zlé zaobchádzanie, ktorému bolo po jeho založení vystavené pôvodné obyvateľstvo. Štát sa podľa neho musí vyrovnať so svojou temnou minulosťou, keď bola na domorodcoch páchaná genocída, informovala tlačová agentúra AP. "Genocída - nijako inak sa to nedá opísať a práve takto to treba opisovať aj v učebniciach dejepisu," povedal guvernér Gavin Newsom, ktorý sa stretol s kmeňovými vodcami na mieste budúceho Kalifornského centra indiánskeho dedičstva v Sacramente. Ohlásil pritom vytvorenie rady, ktorá bude skúmať úlohu štátu pri vyhladzovaní a vykorisťovaní domorodých obyvateľov. Newsom poukázal na udalosti z polovice 19. storočia, keď sa Kalifornia snažila zbaviť Indiánov, zatiaľ čo tento štát zažíval prílev novousadlíkov v súvislosti s ťažbou zlata. Prvý kalifornský guvernér Peter Burnett v roku 1851 vyhlásil, že "treba očakávať pokračovanie vyhladzovacej vojny medzi dvoma rasami, kým indiánska rasa nezanikne". Kalifornskí zákonodarcovia následne schválili podporu vo výške 1,29 milióna dolárov pre milície, ktoré viedli ťaženie proti indiánom. Joseph L. James, súčasný náčelník kmeňa Jurok obývajúceho územie pri severokalifornskom pobreží, označil vystúpenie Newsoma za významný krok a vyjadril nádej, že guvernér bude udržiavať úzke vzťahy s domorodými kmeňmi pri riešení problémov, ako sú ochrana prírodných zdrojov a predchádzanie lesným požiarom. Newsom pritom nie je prvým, kto sa ospravedlnil pôvodným obyvateľom Severnej Ameriky za zlé zaobchádzanie. Americký Kongres pripojil takéto ospravedlnenie k zákonu o armádnych výdavkoch na rok 2009. Vlani sa zase ospravedlnil domorodcom na Aljaške vtedajší guvernér tohto štátu Bill Walker, zatiaľ čo iní guvernéri sa ospravedlňovali za špecifické udalosti, ako bola masakra Arapahov a Čejenov pri Sand Creeku z roku 1864 alebo nútený odsun Potavatomov z Indiany do Kansasu z roku 1838.


Čistý zisk Nestlé vlani oslabil o šesť percent

Zisk spoločnosti sa znížil na 8,53 miliardy švajčiarskych frankov.

ŽENEVA. Švajčiarska potravinárska spoločnosť Nestlé v minulom roku evidovala pokles čistého zisku o šesť percent. Koncern vo štvrtok informoval, že jeho čistý zisk za rok 2016 sa znížil na 8,53 miliardy švajčiarskych frankov (CHF) z úrovne 9,07 miliardy frankov, na ktorej bol v predchádzajúcom roku. Tržby výrobcu potravín a nápojov vlani posilnili o 0,8 percenta na 89,47 mld. CHF.Tržby spoločnosti Nestlé na organickom základe, čiže po vylúčení vplyvu akvizícii, sa v minulom roku zvýšili o 3,2 percenta. Ich rast tak bol na dolnej hranici očakávaného pásma. V tomto roku Nesté predpokladá rast organických tržieb o 2 až 4 percentá. Generálny riaditeľ firmy Mark Schneider uviedol, že jeho firma plánuje v tomto roku "podstatné" zvýšenie nákladov na reštrukturalizáciu.Spoločnosť Nestlé vznikla v roku 1866 a v súčasnosti je poprednou svetovou potravinárskou firmou podnikajúcou v oblasti výživy, zdravia a zdravého životného štýlu. Na slovenskom trhu zastupuje materskú spoločnosť firma Nestlé Slovensko, ktorá vznikla v roku 2001. Do slovenského potravinárskeho priemyslu vstúpila ako strategický investor v roku 1992, kedy získala závod Carpathia v Prievidzi.


Bratislava podporila 142 projektov na voľný čas, šport a sociálne aktivity

Celkový rozpočet pre grantový program je 190-tisíc eur.

BRATISLAVA. Mesto Bratislava podporilo 142 projektov zameraných na zmysluplné využívanie voľného času detí a mládeže, šport a sociálne aktivity. V prvom kole bolo na podporu projektov rozdelených takmer 114.000 eur. Celkový rozpočet pre Grantový program pre voľný čas, šport a sociálne aktivity je 190.000 eur. TASR o tom informoval hovorca Bratislavy Peter Bubla. Začiatkom mája zasadla komisia grantového programu, ktorá posúdila žiadosti prijaté k prvým dvom vyhláseným uzávierkovým termínom (31. január a 31. marec) na podávanie žiadostí o grant. Hlavné mesto prijalo spolu 190 žiadostí, z toho sa o grant uchádzalo 174 oprávnených žiadateľov. Komisia odporučila podporiť celkom 142 projektov v sume 113.800 eur, v tom 51 projektov zameraných na športové aktivity v sume 42.150 eur, 61 projektov v oblasti voľnočasových aktivít v sume 43.100 eur a 30 projektov na sociálne aktivity v sume 28.550 eur. Termíny uzávierok žiadostí o granty na rok 2019 zostávajú nezmenené, do tretieho kola je možné žiadosti podávať do 30. júna. Bližšie informácie o grantovom programe i podmienkach žiadostí sú na webovej stránke hlavného mesta.


Cehlárik s Daňom sa ocitli na listine nechránených hráčov, môžu skončiť na farme

NEW YORK. Slovenských hokejistov Petra Cehlárika z Bostonu Bruins a Marka Daňa z Columbusu Blue Jackets umiestnili ich kluby na listinu nechránených hráčov. Ostatné kluby NHL majú možnosť siahnuť po nich do 24 hodín, inak obaja poputujú na farmy. Cehlárik do Providence Bruins, Daňo do Clevelandu Monsters. Cehlárik nastúpil v uplynulej sezóne v drese Bostonu v 20 zápasoch, strelil štyri góly a na dva prihral. Na farme v Providence nazbieral 38 bodov (12+26) v 53 zápasoch. Daňo vlani pôsobil v Colorade Avalanche. Klub z Denveru si ho stiahol práve z listiny nechránených hráčov, na ktorú ho umiestnil predchádzajúci zamestnávateľ Winnipeg Jets. V drese Columbusu však odohral iba osem zápasov bez bodového zápisu, prevažnú časť sezóny strávil na farme v Manitobe.


Dlh v zdravotníctve vlani narástol takmer o sto miliónov eur

Šéf rezortu Tomáš Drucker už dlhšie hovorí nielen o potrebe dofinancovania zdravotníctva, ale aj opätovnom oddlžení nemocníc.

BRATISLAVA. Dlh v zdravotníctve vlani narástol o 97,37 milióna eur. Záväzky po lehote splatnosti dosiahli ku koncu minulého roka 647,24 milióna eur. Najviac, 547,16 milióna eur, dlhujú na nezaplatených faktúrach a odvodoch štátne univerzitné a fakultné nemocnice. Spomedzi 13 netvorila nový dlh iba jedna, a to banskobystrická fakultná nemocnica. Informáciu o dlhu v sektore dnes vzala na vedomie vláda. Celkové záväzky štátnych zdravotníckych zariadení, v ktorých sa uskutočňuje najväčší rozsah finančne náročných výkonov poskytovanej zdravotnej starostlivosti, vlani vzrástli o 103 miliónov eur. To predstavuje medziročný pokles o 7,7 milióna eur. Najväčšie dlhy majú voči dodávateľom liekov a špeciálneho zdravotníckeho materiálu (54,2-percentný podiel z celkového dlhu), nasledujú záväzky voči Sociálnej poisťovni, daňovým úradom a zdravotným poisťovniam (27,3 %). Za hlavné dôvody neustáleho rastu zadlženosti zdravotníckych zariadení možno považovať pokračujúce generovanie prevádzkových strát v nemocniciach... "Za hlavné dôvody neustáleho rastu zadlženosti zdravotníckych zariadení možno považovať pokračujúce generovanie prevádzkových strát v nemocniciach... Situáciu komplikuje vysoký podiel a nárast osobných nákladov v pomere k výnosom od poisťovní a významný podiel nákladov na lieky a zdravotnícky materiál na celkových nákladoch zdravotníckych zariadení," píše sa v informácii ministerstva zdravotníctva. Rezort poukázal, že tržby od zdravotných poisťovní nedokážu pokryť prevádzkové náklady univerzitných a fakultných nemocníc napriek postupnému znižovaniu ostatných nákladov. Vlani v nich došlo v dôsledku nárastu výkonov k vyššej spotrebe liekov a zdravotníckeho materiálu, pričom tržby od poisťovní pri náraste osobných nákladov nepokryli ani tieto dve skupiny nákladov. Osobné náklady sa medziročne zvýšili o 30,2 milióna eur, náklady na lieky narástli o 18,8 milióna eur a spotreba materiálu bola vyššia o 8,2 milióna eur. Práve spomínané zvýšené prevádzkové náklady nepokryté v plnej miere výnosmi od zdravotných poisťovní boli podľa ministerstva vlani hlavnou príčinou zhoršenia hospodárskeho výsledku štátnych nemocníc. Ich kumulatívna strata vlani predstavovala 108,9 milióna eur. V porovnaní s predchádzajúcim rokom to predstavuje zhoršenie hospodárskeho výsledku o 15,12 milióna eur. "Generovanie prevádzkových strát v nemocniciach negatívne ovplyvňuje verejné financie, čo aj v strednodobom výhľade predstavuje objektívne významné riziká pre verejné financie. Nemocnice čelia aj skrytému dlhu vo forme nevyhovujúcej infraštruktúry, keďže investície do tejto oblasti sú poddimenzované," upozornil rezort. So záväzkami po lehote splatnosti majú problémy aj zariadenia v pôsobnosti ministerstiev vnútra a obrany (24,89 milióna eur), ako aj tie delimitované na obce a vyššie územné celky a transformované na neziskové organizácie (74,91 milióna eur). Zdravotnícke zariadenia transformované na akciové spoločnosti mali vlani záväzky po lehote splatnosti vo výške 0,28 milióna eur. Šéf rezortu Tomáš Drucker (nominant Smeru-SD) už dlhšie hovorí nielen o potrebe dofinancovania zdravotníctva, ale aj opätovnom oddlžení nemocníc. Ministerstvo odhaduje, že na dofinancovanie treba aspoň 150 miliónov eur, pričom stále nedôjde k úplnému dofinancovaniu ústavnej zdravotnej starostlivosti. To znamená, že aj po dofinancovaní nedôjde k zastaveniu zadlžovania nemocníc. Rezorty zdravotníctva a financií čakajú pred vyriešením dofinancovania na výsledok minuloročného hospodárenia štátnej Všeobecnej zdravotnej poisťovne, ktorá očakáva rekordnú stratu. Ministerstvo zdravotníctva verí, že zlepšeniu situácie pomôžu aj jeho opatrenia, ktoré majú priniesť do štátnych nemocníc viac kontroly, efektívnosti a transparentnosti.


Snemovňa lordov: Brexit môže prebehnúť bez toho, aby Británia Únii platila

LONDYŃ. Británia môže odísť z Európskej únie bez toho, aby musela "za rozvod" zaplatiť 60 miliárd eur, ktoré od nej Brusel údajne požaduje. Oddporúča parlamentný výbor Snemovne lordov v správe, ktorú zverejnil v sobotu. Britská vláda je v "silnom" právnom postavení, aby mohla ignorovať uvedenú žiadosť EÚ, ak sa rokovania o tzv. brexite napokon skončia bez dohody, napísal vo svojej správe výbor Snemovne lordov pre finančné záležitosti EÚ. Premiérka Theresa Mayová uviedla, že chce do konca mesiaca aktivovať článok 50 Lisabonskej zmluvy, čím sa oficiálne začne dvojročný proces vyjednávania o uvoľnení Británie z EÚ. Londýn a Brusel sa rozchádzajú v názore na britské finančné záväzky voči EÚ. Európska komisia údajne od Británie požaduje vysoké jednorazové odstupné v rámci rokovaní o uzavretí nových obchodných a finančných vzťahov s ostrovnou krajinou. "Dospeli sme k záveru, že ak sa nedosiahne dohoda, prestanú sa na Britániu vzťahovať všetky právne predpisy Európskej únie a Spojené kráľovstvo nebude mať vynútiteľnú povinnosť zaplatiť vôbec nijaký finančný príspevok," napísal výbor hornej komory britského parlamentu v správe nazvanej Brexit a rozpočet EÚ.


Izraelská armáda zničila tajné veliteľstvo Hamasu

Hnutie, ktoré ovláda Pásmo Gazy, vzápätí odpovedalo novými raketovými útokmi na Izrael.

JERUZALEM. Izraelská armáda v pondelok pri leteckom útoku zasiahla sídlo šéfa palestínskeho militantného hnutia Hamas Ismaíla Haníju v Pásme Gazy. Informovala o tom rozhlasová stanica Hamasu. Toto hnutie, ktoré ovláda Pásmo G azy, vzápätí odpovedalo novými raketovými útokmi na Izrael. Na izraelské mesto Sderot dopadlo v pondelok večer najmenej desať rakiet vystrelených z Pásma Gazy, informujú izraelské médiá. Zatiaľ nie sú žiadne informácie o prípadných obetiach či zraneniach. Hamas neskôr uviedol, že po eskalácii konfliktu medzi jeho bojovníkmi v pásme Gazy a Izraelom došlo medzi oboma bojujúcimi stranami k uzavretiu Egyptom sprostredkovaného prímeria. Informovala o tom agentúra AFP. "Egyptské úsilie o prímerie medzi okupantmi a silami odporu bolo úspešné," uviedol hovorca Hamasu Fauzí Barhúm. Izraelské letectvo uskutočnilo útoky na ciele militantov z Hamasu po tom, ako raketa vypálená z pásma Gazy zasiahla v noci na pondelok obytný dom v oblasti Šaron v strednej časti Izraela, pričom utrpelo zranenia sedem ľudí.   Izraelské letectvo zasiahlo budovu, ktoráú využívali spravodajské služby islamských militantov, uvádza sa vo vyhlásení izraelských ozbrojených síl. Pred hlavným útokom zasiahli izraelské lietadlá strechu budovy dvoma menšími raketami ako varovanie pre osoby, ktoré sa v objekte nachádzali, napísala AFP. Hamas, ktorého cieľom je zničenie Izraela, prevzal kontrolu nad pásmom Gazy v roku 2007. Izrael a Egypt následne uvalili na pásmo Gazy blokádu, aby zabránili Hamasu ozbrojovať sa. Predstaviteľ Hamasu predtým poprel obvinenie zo strany Izraela, že je zodpovedné za uvedený raketový útok. Predstavitelia izraelských ozbrojených síl však ohlásili posilnenie vojenskej prítomnosti v okolí Hamasom kontrolovaného pásma Gazy a izraelský premiér Benjamin Netanjahu prisľúbil tvrdú odvetu. "Raketa bola vypálená z jednej z pozícii Hamasu v oblasti mesta Rafah," vyhlásil hovorca izraelskej armády, brigádny generál Ronen Manelis. Rezort obrany na Twitteri tiež oznámil, že do oblasti okolo pásma Gazy vyšle dodatočné dve vojenské brigády, pričom uskutočňuje aj čiastočnú mobilizáciu záložníkov. Tento incident vyvolal podľa agentúry AFP obavy z eskalácie násilia medzi izraelskými bezpečnostnými zložkami a hnutím Hamas krátko pred parlamentnými voľbami, ktoré by sa v Izraeli mali konať už 9. apríla. Na dianie v regióne už zareagovala Organizácia Spojených národov (OSN), ktorej generálny tajomník António Guterres je "vážne znepokojený" vývojom tamojšej situácie a vyzval obe strany, aby "uplatnili maximálnu zdržanlivosť". Hovorca OSN Stéphane Dujarric nazval raketový útok "vážnym a neprijateľným priestupkom" a uviedol, že organizácia monitoruje najnovšie správy o izraelských náletoch v Gaze. Ako sa ďalej vyjadril, OSN pokračuje s Egyptom a ďalšími zainteresovanými stranami v úsilí o deeskaláciu situácie. "Je pravdepodobné, že ďalšia eskalácia zlú situáciu ešte zhorší, a to najmä pre civilistov v Gaze a blízkom okolí," uviedol Dujarric. Ako dodal, vyslanec OSN pre Blízky východ Nikolaj Mladenov sa v utorok stretne s Guterresom a bude tiež informovať Bezpečnostnú radu OSN.


Tour pre pád nedokončil. Porte bude lídrom Austrálie na majstrovstvách sveta

BRATISLAVA. Lídrami mužskej zostavy Austrálie na MS v cyklistike 2018 v Innsbrucku (22. - 30. september) budú Richie Porte a Rohan Dennis. S Portem sa počíta ako lídrom pre preteky s hromadným štartom a Dennisom zasa pre individuálnu časovku. Osmičku Austrálčanov pre hromadný štart tvoria (v abecednom poradí) Simon Clarke, Rohan Dennis, Jack Haig, Chris Hamilton, Damien Howson, Richie Porte, Robert Power a Rory Sutherland. "Budú to mimoriadne náročné preteky, ale sme sebavedomí. Máme v tíme mix talentu a skúseností pre tento druh pretekov. Pokúsime sa utvoriť víťaznú stratégiu z jazdcov, ktorých máme k dispozícii," uviedol technický riaditeľ austrálskej výpravy a bývalý skvelý cyklista Bradley McGee. Podľa jeho slov po páde a následnom odstúpení Porteho z tohtoročnej Tour de France sa práve majstrovstvá sveta v Innsbrucku stali hlavným cieľom 33-ročného rodáka z ostrova Tasmánia jazdiaceho v tímových farbách BMC Racing. Preteky s hromadným štartom v Innsbrucku budú jedny z najnáročnejších v histórii svetových šampionátov. Organizátori pripravili trať s vrchárskym profilom - takmer 260 kilometrov, viac ako 5-tisíc výškových metrov aj s úsekom, ktorého sklon je takmer 28 percent. Napriek tomu do Rakúska sa chystá aj slovenský cyklista Peter Sagan, ktorý bude obhajovať titul majstra sveta z posledných troch rokov.


Nedostatok pracovníkov na Slovensku znepokojuje aj Fica

V súčasnosti sme podľa premiéra svedkami pomerne rozsiahleho kanibalizmu medzi firmami.

DOHŇANY. „Situácia s pracovnou silou na Slovensku začína byť alarmujúca. Kde prídeme, každý hovorí, že nemáme ľudí, ktorí by vedeli a chceli pracovať,“ povedal premiér Robert Fico na tlačovej konferencii v pondelok v obci Dohňany po návšteve Púchovského okresu. Premiér v pondelok navštívil dve spoločnosti v Púchovskom okrese - Koval Systems v Beluši a EMT v Púchove. „Opäť musím skonštatovať základný problém, ktorý máme - nedostatok pracovnej sily. Viem, že to znie neuveriteľne, pretože všetci stále hovoríme o nezamestnanosti na Slovensku, ale predstavitelia spoločnosti Koval ma informovali, že by potrebovali 25 - 30 ľudí na rozšírenie výroby, no nedajú sa zohnať. Aj preto sme povzbudzovali spoločnosť, aby viac a intenzívnejšie pôsobila v oblasti duálneho vzdelávania,“ skonštatoval Fico. Duálne vzdelávanie považuje za pravdepodobne jediný zdroj kvalifikovanej pracovnej sily do budúcnosti. Ako dodal, je podstatne výhodnejšie, aby spoločnosti boli zakomponované do duálneho vzdelávania a tam si pripravovali kádre, ktoré budú schopné nastúpiť do práce. „Ak sa pozrieme na štruktúru nezamestnaných v tomto regióne, ide zväčša o dlhodobo nezamestnaných ľudí, ľudí bez akejkoľvek kvalifikácie, bez pracovných návykov. V tejto štruktúre nezamestnaných si ťažko takéto spoločnosti nájdu nejaké pracovné sily,“ ozrejmil predseda vlády. Doplnil, že Trenčiansky kraj je lídrom v duálnom vzdelávaní, no sú kraje, kde je záujem pomerne malý. „Hlavný argument zo strany zamestnávateľov je ten, že náklady na duálne vzdelávanie prechádzajú predovšetkým na zamestnávateľov,“ povedal Fico. „Ak chceme, aby bolo ešte úspešnejšie a atraktívnejšie, chceme, aby bolo viac podporované zo strany štátu. Ja sa tomu nebránim, podľa môjho názoru by išlo o dobre investované peniaze. Na rokovaní s predstaviteľmi zamestnávateľov budem túto tému intenzívne otvárať a budem sa pýtať, čo môžeme ako štát viac urobiť,“ skonštatoval premiér. Momentálne sme podľa premiéra svedkami pomerne významného "kanibalizmu" pokiaľ ide o firmy na Slovensku a priťahovanie si zamestnancov z iných firiem. „Tento kanibalizmus v pozitívnom slova zmysle je veľmi vítaný, pretože vedie k rastu miezd. Ak bude chcieť nejaká firma získať nových zamestnancov, bude mať do budúcnosti len dve možnosti. Buď si ich vychová v rámci duálneho vzdelávania, alebo tak učiní lepšou mzdovou ponukou. Bude to vytvárať obrovské tlaky na firmy. Priestor na rast miezd tu stále je,“ zdôraznil predseda vlády.


V Budapešti demonštrovali proti zdaneniu mimomzdových prostriedkov

Medzi účastníkmi protestu bolo aj niekoľko politikov opozičnej Maďarskej socialistickej strany.

BUDAPEŠŤ. Stovky Maďarov protestovali v utorok v Budapešti proti avizovaným daňovým zmenám, ktoré sa nepriaznivo majú dotknúť aj mimomzdových prostriedkov zamestnancov. Podľa spravodajského servera Blikk.hu demonštráciu zorganizovali odborárske zväzy LIGA a Združenie maďarských odborárov. Demonštranti sa zhromaždili pred budovou Maďarskej národnej banky (MNB) na Námestí slobody (Szabadság tér), odkiaľ po neúspešnom pokuse odovzdať petíciu prešli na Kossuthovo námestie pred budovu parlamentu. "V záujme podpory rodín, motivovania mobility zamestnancov a riešenia nedostatku pracovných síl žiadame, aby vláda ponechala zvýhodnené zdanenie mimomzdových prostriedkov," povedal predseda Spojeného odborového zväzu pracovníkov elektrárenského priemyslu (EVDSZ) József Szilágyi. Odborári sa zhodli v tom, že zrušenie zvýhodneného zdanenia by spôsobilo výpadok v príjmoch pracujúcich. Medzi účastníkmi protestu bolo aj niekoľko politikov opozičnej Maďarskej socialistickej strany (MSZP), ktorá v pondelok avizovala, že podporí demonštráciu. Predseda MSZP Bertalan Tóth povedal, že ak vláda zruší doterajšie zvýhodnené zdanenie zamestnaneckých benefitov, potom ich zamestnávatelia nebudú zabezpečovať.


Mierové rokovania o Sýrii v Kazachstane budú pokračovať podľa plánu

Rusko poprelo tvrdenie kazašského ministerstva zahraničia o odložení rozhovorov o jeden deň.

ASTANA. Ruské ministerstvo obrany v stredu informovalo, že rokovania o urovnaní situácie v Sýrii, ktorý dejiskom má byť kazašská Astana, sa začnú podľa plánu. "Rokovania v rámci astanského procesu urovnania situácie v Sýrii sa uskutočnia, ako bolo naplánované: 15. a 16. februára," uviedol podľa agentúry TASS nemenovaný vysokopostavený predstaviteľ ruského ministerstva obrany. Poprel tým oznámenie kazašského ministerstva zahraničných vecí, ktoré v stredu podľa agentúry Reuters bez bližšieho vysvetlenia uviedlo, že začiatok dvojdňových mierových rokovaní o Sýrii bol odložený o jeden deň, na štvrtok. Podľa TASS-u sa v stredu delegácie zúčastnených krajín v Astane stretnú na dvojstranných pracovných rokovaniach. Hovoriť sa bude o návrhoch na zabezpečenie dodržiavania prímeria v Sýrii. Vo štvrtok sa má konať plenárne zasadanie za účasti všetkých delegácií, na ktorom sa bude schvaľovať záverečné vyhlásenie zo schôdzky. Cieľom dvojdňových rozhovorov v Astane je posilniť sýrske prímerie z 30. decembra, napísala agentúra Reuters. Do Astany boli pozvaní aj zástupcovia sýrskej vlády a povstaleckých skupín spoločne s vyslancom OSN pre Sýriu, Staffanom de Misturom. Prvá kazašská konferencia o urovnaní konfliktu v Sýrii sa v Astane konala v januári. Rokovania sprostredkované Ruskom, Iránom a Tureckom potom v Astane pokračovali 6. februára s cieľom upevniť široké prímerie, ktoré je v platnosti od konca decembra. Skupinu, ktorá toto prímerie monitoruje, tvoria uvedené tri štáty, OSN a Jordánsko. Prímerie nezahŕňa sýrsku odnož al-Káidy ani militantnú organizáciu Islamský štát. Niekoľko doterajších pokusov ukončiť občiansku vojnu v Sýrii, ktorá sa začala pred takmer šiestimi rokmi, bolo neúspešných. Nové kolo sýrskych mierových rokovaní v Ženeve, sprostredkované OSN, je plánované na 23. februára.


Škóti sa možno dočkajú ďalšieho referenda o samostatnosti

Experti hovoria, že tentokrát by bolo referendum pravdepodobne úspešné.

EDINBURGH. Škótska premiérka Nicola Sturgeonová nemá pred budúcotýždňovým zjazdom jej nacionalistickej Škótskej národnej strany (SNP), na ktorom sa očakáva debata o prípadnom druhom referende o osamostatnení od Británie, jednoznačnú podporu. Vplyvný nacionalista Jim Sillers, ktorý bol v minulosti zástupcom bývalého šéfa SNP Alexa Salmonda Sturgeonovú varoval, že aj medzi podporovateľmi samostatnosti je veľa tých, ktorý hlasovali za brexit a Škótsko v Európskej únii nechcú. Všeobecne sa očakáva, že Sturgeonová, ktorá má podporu Salmonda, bude presadzovať nové referendum v prípade, že britská premiérka Theresa Mayová bude trvať na tzv. tvrdom brexite a Škótsku neumožní vyrokovať si vlastné podmienky vzťahu s EÚ a zotrvanie na voľnom trhu. Sturgeonová bola jednou s najhlasnejších kritičiek výsledkov referenda júnového referenda o vystúpení Británie z EÚ, pretože až 63 percent Škótov hlasovalo za zotrvanie Británie v Únii. Sama povedala, že nové referendum je nevyhnutné, pričom sa hovorí o jari 2018. V článku pre denník Times však Sturgeonová vo februári napísala, že iniciovanie nového referenda súvisí aj s "absolútnou neochotou premiérky Mayovej ustúpiť", a práve diskusia o referende, ktoré by tentoraz podľa expertov bolo veľmi pravdepodobne úspešné, má britskú vládu donútiť brať škótske požiadavky vážne. Mayová kontrovala prejavom v Glasgowe z 3. marca, kde na zjazde škótskej Konzervatívnej strany jasne povedala, že nedovolí, aby sa Británia rozpadla kvôli brexitu, ale ani to, aby Škóti mali iné podmienky ako zvyšok Británie. Podľa denníka Guardian je premiérka pod tlakom aj škótskych konzervatívcov, ktorí žiadajú tvrdý brexit a majú obavy, že aktivity Sturgeonovej povedú k zotrvaniu Škótska v EÚ a rozpadu Spojeného kráľovstva. Šéfka škótskych konzervatívcov Ruth Davidsonová zasa Sturgeonovú vyzvala, aby prestala zavádzať Škótov tým, že parlament v Edinburghu stratí niektoré zo svojich právomocí a nevyužívala brexit ako prostriedok na vyvolanie druhého referenda. Davidsonová okrem iného naznačila, že premiérka Mayová by prípadné druhé referendum povolila aj tak až po úplnom odchode Británie z Únie.


Na Taiwaine sa zrútil most, zranilo sa najmenej dvanásť ľudí

TCHAJ-PEJ. Najmenej 12 ľudí utrpelo v utorok zranenia pri zrútení mosta v severovýchodnej časti Taiwanu. Poškodených bolo aj viacero rybárskych člnov. Záchranári stále pátrajú po šiestich nezvestných osobách, ktoré môžu byť uviaznuté v jednom z poškodených člnov. Príčina nešťastia nebola bezprostredne známa, informovala agentúra AFP. Stoštyridsať metrov dlhý oblúkový most postavili v roku 1998 nad prístavom v rybárskej dedine Nan-fan-kao nachádzajúcej sa na pobreží Tichého oceánu. Pri jeho zrútení boli poškodené tri rybárske člny a dve vozidlá vrátane benzínovej cisterny, ktorá prechádzala cez most v momente, keď sa zrútil. "Záchrana životov je priorita," povedal taiwanský premiér Su Čen-čchang. Agentúra AFP s odvolaním sa na miestne úrady informovala, že zranenia utrpelo najmenej 12 ľudí vrátane šiestich Filipíncov, troch Indonézanov a taiwanského vodiča cisternového vozidla. Šesť osôb bolo zranených vážne, píše agentúra Reuters. Do pátrania po nezvestných sa zapojili potápači, taiwanské námorníctvo a námorná pechota. Taiwan v pondelok zasiahol tajfún Mitag sprevádzaný vetrom, ktorý v nárazoch dosahoval rýchlosť až 162 kilometrov za hodinu a presúval sa smerom na sever rýchlosťou 27 kilometrov za hodinu. Tajfún spôsobil zranenie 12 ľuďom, prerušil dodávky elektrickej energie do viac ako 66.000 domácností a vyžiadal si zrušenie viac ako 150 letov.


Polícia obvinila úradníka, pýtal si úplatky za dotácie

Zamestnanec Pôdohospodárskej platobnej agentúry si opakovane pýtal úplatky.

BRATISLAVA. Policajti obvinili zamestnanca Pôdohospodárskej platobnej agentúry (PPA) Petra O. z opakovaného prijímania úplatku. Koncom decembra minulého roka mal pýtať od predsedu družstva, ktorému agentúra schvaľovala dotáciu, úplatok vo výške dvoch percent zo schválenej dotácie, čo bolo približne 16-tisíc eur. Prvú časť úplatku (6-tisíc eur) mu mal predseda družstva vyplatiť v polovici januára tohto roka. Výmena mala prebehnúť podľa policajného prezidenta Tibora Gašpara v aute. Výmenu peňazí už mala pod kontrolou polícia, prípad jej nahlásil predseda družstva. Vo štvrtok (23. februára) vyšetrovateľ rozšíril voči Petrovi O. obvinenie, pretože peniaze si vypýtal medzičasom aj od iného roľníka. Za sprostredkovanie dotácie si vypýtal v polovice februára druhýkrát tritisíc eur. V druhom prípade bol podľa Gašpara obvinený z trestného činu podplácania aj žiadateľ o dotácie Tibor s. ktorý úradníkovi peniaze prisľúbil a suma mu mala byť pripísaná na účet. Ak podnikateľovi dokážu vinu, hrozí mu trest odňatia slobody na šesť mesiacov až tri roky, zamestnanec štátnej agentúry môže za prijímanie úplatku stráviť za mrežami tri až osem rokov. Na zamestnanca Petra O. ktorý podľa generálneho riaditeľa Pôdohospodárskej platobnej agentúry Juraj Kožucha pracoval v agentúra od roku 2004, spracoval prokurátor návrh na vzdatie do väzbu, sudca to však neakceptoval. Vo veci tak bude rozhodovať súd vyššieho stupňa. Pôdohospodárska platobná agentúra každoročne hospodári s obrovským balíkom peňazí, pretože prerozdeľuje európske peniaze ako súčasť celoeurópskej poľnohospodárskej politiky. V roku 2015 podľa výročnej správy prerozdelila priamo bezmála 340 miliónov eur, ďalších päťdesiat miliónov eur doplácala za projekty z predchádzajúcich rokov. Ďalšie desiatky miliónov každoročne rozdelí na podporu projektov z eurofondového Programu rozvoja vidieka. Do roku 2020 tento program zahŕňa rozpočet 2,1 miliardy eur, z toho 1,6 miliardy z eurofondov. Agentúra aj ministerstvo pôdohospodárstva, ktoré vedie Gabriela Matečná (nom. SNS), vyzvali prijímateľov aj vlastných zamestnancov, aby sa nebáli korupčné správanie nahlasovať. „Len tak sa nám podarí proti nemu efektívne bojovať,“ povedal Kožuch. Koncom roka Najvyšší kontrolný úrad (NKÚ) upozornil, že na slovenských ministerstvách nefunguje systém vnútornej kontroly. „Jednoducho nám to tu nefunguje,“ uviedol šéf úradu Karol Mitrík. Pri preverovaní PPA našli kontrolóri viaceré pochybenia, podľa Mitríka agentúra vyhodnotila eurofondové projekty nedôveryhodným spôsobom. Kontrolóri majú pochybnosti o odbornosti a objektívnosti hodnotenia žiadostí o dotácie, podnikatelia napríklad neskoro posielali oznámenia o vyhodnotení projektov. Pri žiadostiach o dotácie zas chýbali povinné prílohy. „Po registrácii projektov boli dopĺňané ich prílohy, čo je pre vyhodnocovací proces absolútne neprijateľné,“ vyhlásil Mitrík. NKÚ našiel aj projekty, ktorých hodnotenie bolo známe skôr, než v skutočnosti prebehlo. Kontrolný úrad napríklad zistil, že agentúra mala v minulosti zle nastavenie z hľadiska riadenia a nastavenia procesov. „Systém vnútornej kontroly takmer vôbec nefungoval,“ uviedol úrad vo svojej správe. O výsledkoch kontroly informoval Mitríkov úrad aj ministerku Matečnú. Rezort však podotkol že výsledky auditov sa týkali obdobia pred nástupom aktuálneho vedenia rezortu a PPA. Vedenie agentúry už vlani predstavilo zmeny vo fungovaní agentúry, zaviedlo napríklad plán transparentnosti a prísnej kontroly oprávnenosti výdavkov. Taktiež úrad zriadil vlastný odbor vnútornej kontroly či posilnil terénne kontroly projektov. Agentúra vrámci opatrení začala nad rámec zákona zverejňovať aj informácie o podporách, na stránkach webu je tak možné zistiť, kto o dotácie žiada, kto ich dostal a v akej výške. V budúcnosti má agentúra v pláne zaviesť elektronické podávanie žiadostí, čím by sa zvýšila efektivita úradu aj transparentnosť pri prerozdeľovaní peňazí farmárom či pestovateľom.